title: Alice in Wasteland

text: Alice in Wasteland on Jyväskylässä perustettu power pop -yhtye, jonka ensimmäinen aktiivikausi oli vuosina 1986–1992. Yhtye julkaisi kokoelma-albumin ja palasi konserttilavalle kesällä 2008. 2017 kolme yhtyeen jäsentä jatkoi musiikin tekoa nimellä Nuorisopalatsi. __notoc__


Luettelo eduskuntaan varasijalta nousseista kansanedustajista on järjestetty aikajärjestyksessä vanhimmasta uusimpaan.


title: Luettelo eduskuntaan varasijalta nousseista kansanedustajista

text: Ellei toisin mainita, lähteenä on käytetty "Kansanedustajat 1907–2000 -matrikkelia" ja sen päivitettyä versiota.


title: Sthenelos (Kapaneuksen poika)

text: Sthenelos oli kreikkalaisessa mytologiassa Kapaneuksen ja Euadnen poika sekä Argoksen kuningas. Hän oli Kometeen ja Kylarabeen isä ja anaksagoridien sukukuntaa.


title: Sthenelos (Kapaneuksen poika)

text: Sthenelos oli yksi epigoneista, seitsemän sotapäällikön pojista, jotka uusivat isiensä hyökkäyksen Thebaa vastaan; myöhemmin hän jopa kerskui, että hän ja muut epigonit valtasivat Theban siitä huolimatta, että heillä oli vähemmän miehiä kuin heidän samaa yrittäneillä isillään, koska he olivat kuuliaisia jumalille. Hän oli myös Helenan kosijoiden joukossa, ja muiden tavoin vannoi valan puolustavansa valittua sulhasta muita kosijoita vastaan. Kun Helena kaapattiin Troijaan, joutui hän valansa velvoittamana osallistumaan Troijan sotaan. Ystävänsä Diomedeen komennossa hän johti Argoksen joukkoja taistelussa. Hänet mainitaan myös yhtenä Troijan hevoseen piiloutuneista miehistä. Sotasaaliina Troijasta Sthenelos piti puisen Zeus Herkeioksen kuvan.


title: Sthenelos (Kapaneuksen poika)

text: Kuolemansa jälkeen Sthenelosta seurasi valtaistuimelle hänen poikansa Kylarabes.


title: House of Krazees

text: House of Krazees oli vuonna 1993-1997 toiminut kolmihenkinen underground rap/horrorcore-yhtye. Yhtye hajosi yhden jäsenistä lähdettyä soolouralle, jolloin jäljelle jääneet jäsenet kokosivat yhtyeen Twiztid. Kolmikko on tehnyt musiikkia yhdessä myöhemmin, kokoonpanon nimenä Samhein Witch Killaz.


title: Tampereen valoviikot

text: Tampereen Valoviikot on joka syksyinen tapahtuma, jossa Tampereen keskustan kadut valaistaan valokuvioin kymmenen viikon ajan. Valoviikot järjestää Tampere Tunnetuksi ry, joka edustaa tamperelaisia yrityksiä ja järjestää vuosittain myös Kukkaisviikot ja JouluTampere-tapahtuman.


title: Tampereen valoviikot

text: Ensimmäiset Valoviikot järjestettiin syksyllä 1966 ja ne kestivät runsaat kolme viikkoa. Valoviikot koostuvat lukuisista valokuviosta, jotka ripustetaan pääosin keskustan katujen ylle sekä toisinaan myös muihin paikkoihin, kuten Tampere-Pirkkalan lentoasemalle. Valoviikkojen yhteydessä pidetään myös Valon Neito -kilpailu. Vuoden 2011 Valon Neidoksi valittiin Noora Mäcklin ja vuonna 2012 valituksi tuli Reetta Laine.


title: Psykedeelinen folk

text: Psykedeelinen folk on rockmusiikin tyylilaji, jossa yhdistellään psykedeelistä rockia ja folkmusiikkia. Psykedeelinen folk oli erityisen suosittua 1960-luvun lopulla ja 1970-luvun alussa. Varhaisimpia tyylin edustajia olivat mm. Donovan, Fairport Convention, sekä Tyrannosaurus Rex, ennen nimenvaihtoaan T. Rexiksi.


title: Silloin kun

text: Silloin kun on suomalaisen Kaseva-yhtyeen debyyttialbumi. Se julkaistiin vuonna 1974. Levystä ilmestyi remasteroitu CD-versio vuonna 2002.


title: Silloin kun

text: Kaikki kappaleet sovittanut Kaseva.


title: Ted Sider

text: Ted (Theodore) Sider on yhdysvaltalainen filosofi, joka toimii New Yorkin yliopiston filosofian professorina vuodesta 2007. Hänen erikoisalojaan ovat metafysiikka, kielifilosofia ja logiikka.


title: Ted Sider

text: Sider väitteli tohtoriksi Massachusettsin yliopistosta vuonna 1993. Ennen siirtymistään New Yorkiin hän on opettanut Rutgersin, Syracusen ja Rochesterin yliopistoissa.


title: Aaro Tolsa

text: Aaro Johannes Tolsa (9. tammikuuta 1895 Vehkalahti – 31. heinäkuuta 1951 Helsinki) oli suomalainen pappi, joka teki työtä Lapin metsätyömiesten keskuudessa 1920- ja 1930-luvuilla.


title: Aaro Tolsa

text: Aaro Tolsan vanhemmat olivat muurari Topias Tolsa ja Maria Helenius ja puoliso vuodesta 1919 Hanna Kuokkanen. Tolsa pääsi ylioppilaaksi 1916 ja hänet vihittiin papiksi 1919. Hän toimi setlementtityötä varten perustetun Teollisuusseutujen evankelioimisseuran pappina Rovaniemellä 1923–1932 ja oli sen jälkeen Rovaniemen vapaa-opiston johtaja 1932–1942. Viimeksi Tolsa oli Kristillis-yhteiskunnallisen työkeskusliiton matkasihteeri 1942–1949 ja liiton pääsihteeri 1949–1951. Uransa alussa Suomenniemen ja Joensuun seurakunnissa ja sitten Suursaaressa pappina työskennellyt Tolsa teki elämäntyönsä pääosin Perä-Pohjolassa ja Lapissa, julkaisten myös aihetta käsitteleviä kirjoja muutamien uskonnollisten teosten ohella.


title: Nautilus

text: Nautilus voi tarkoittaa ainakin seuraavia asioita:


title: Aon Center (Los Angeles)

text: Aon Center on 62-kerroksinen pilvenpiirtäjä Los Angelesin kaupungissa Kaliforniassa, Yhdysvalloissa. Pilvenpiirtäjä valmistui vuonna 1973 ja sen suunnitteli yhdysvaltalainen arkkitehti Charles Luckman. Se yltää 262 metrin korkeuteen. Se oli Los Angelesin korkein rakennus valmistumisestaan vuoteen 1989 saakka, jolloin U.S. Bank Tower sysäsi sen toiseksi. Sen aikaisempia nimiä ovat olleet "United California Bank Building" ja "First Interstate Building".


title: Aon Center (Los Angeles)

text: Vuoden 1988 toukokuun 4. päivänä pilvenpiirtäjän 12. kerroksessa riehui tulipalo, joka tuhosi rakennuksen viisi kerrosta. 40 ihmistä loukkaantui ja yksi kuoli.


title: Transamerica Pyramid

text: Transamerica Pyramid on 48-kerroksinen pilvenpiirtäjä San Franciscon kaupungissa Kaliforniassa, Yhdysvalloissa. Se on 260 metrin korkeudellaan San Franciscon toiseksi korkein rakennus Salesforce Towerin jälkeen ja siten huomattava maamerkki. Pilvenpiirtäjän rakennustyöt käynnistettiin vuonna 1969 ja ne saatiin päätökseen vuonna 1972. Sen suunnittelusta on vastannut yhdysvaltalainen arkkitehti William Pereira. Rakennus on nimetty Transamerica Corporationin mukaan, jonka pääkonttoriksi se alun perin rakennettiin.


title: Castel Sant’Angelo

text: Castel Sant’Angelo (), eli Hadrianuksen mausoleumi, on Rooman Borgon kaupunginosassa sijaitseva sylinterimäinen rakennus, joka rakennettiin vuosina 120–139 keisari Hadrianuksen hautapaikaksi. Keskiajalla hautakammiosta tehtiin linnoitus ja paavien asuinpaikka. Nykyään Hadrianuksen mausoleumi toimii museona ("Museo Nazionale di Castel Sant’Angelo"). Mausoleumiin johtaa Tiberin ylittävä antiikkinen silta "Pons Aelius", jota kutsutaan nykyään Ponte Sant’Angeloksi.


title: Castel Sant’Angelo

text: Rooman ensimmäisen keisarin Augustuksen itselleen rakennuttamaa mausoleumia, eli Augustuksen mausoleumia, käytettiin myös hänen seuraajiensa hautapaikkana, mutta Nerva oli viimeinen keisari, jonka haudattiin sinne. Keisari Hadrianus rakennutti itselleen ja vaimolleen Sabinalle ulkomuodoltaan hyvin samankaltaisen, mutta huomattavasti kehittyneemmän, mausoleumin Tiberin vastakkaiselle rannalle 120–139.


title: Castel Sant’Angelo

text: Mausoleumin perustana oli 86,87 metriä leveä ja 12,80 metriä korkea neliskulmainen podium. Podiumin päältä kohosi 70,10 metriä halkaisijaltaan oleva ja 30,48 metriä korkea rumpu, joka oli päällystetty marmorilla. Rummun ylle oli kasattu kumpu, josta kasvoi puita. Kummusta nousi pyöreä torni, jonka huipulla oli kullattu pronssinen nelivaljakko.


title: Castel Sant’Angelo

text: Hadrianuksen jälkeen mausoleumiin haudattiin Antoninusten dynastian keisareita ja sukua, kuten Antoninus Pius ja Faustina, Marcus Aurelius, Lucius Verus, Commodus, sekä Severusten hallitsijasuvun edustajia, kuten Septimius Severus ja Julia Domna, Caracalla ja Geta.


title: Castel Sant’Angelo

text: Hadrianuksen mausoleumi liitettiin Honoriuksen aikana 400-luvulla osaksi Rooman puolustusjärjestelmää, Aurelianuksen muuria. Rooman ryöstäneet Alarikin johtamat visigootit tunkeutuivat mausoleumiin ja hajottivat siellä olleet tuhkauurnat vuonna 410. Prokopioksen mukaan goottien hyökättyä Roomaan 537 puolustajat heittivät mausoleumin huipulla olleet pronssi- ja marmoripatsaat alas vihollissotilaiden päälle.


title: Castel Sant’Angelo

text:
Nykyisen nimensä linnoitus sai vuonna 590 ruton vaivatessa kaupunkia. Tarinan mukaan arkkienkeli Mikael ilmestyi paavi Gregorius I:n rukouskulkueeseen, jossa Mikael työnsi verisen miekan tuppeen merkiksi Jumalan vihan loppumisesta. Kiitokseksi tästä paavi kruunasi linnan enkelillä. Keskiajalla mausoleumista tehtiin paavien linnoitus ja residenssi, josta oli suojattu kulkuyhteys (Passetto di Borgo) Vatikaanin palatsiin ja Pietarinkirkkoon.
Passetto ja linnoitus toimi paavi Klemens VII:n turvapaikkana vuonna 1527 Rooman ryöstön aikana. Linnoitusta käytettiin toisinaan myös vankilana. Kuuluja Castel Sant’Angelon vankeja ovat Benvenuto Cellini, Giordano Bruno ja Alessandro Cagliostro. Italian yhdistymisen eli risorgimenton edellä 1800-luvulla Castel Sant’Angelon poliittisten vankien lukumäärä nousi huippuunsa – 681 vankiin.


title: Castel Sant’Angelo

text: Ooppera "Tosca" sijoittuu huomattavalta osin juuri Castel Sant’Angeloon: siellä taiteilija Mario Cavaradossi laulaa sydämeenkäyvän aariansa ”E lucevan le stelle” (”Tähdet ylläni”) juuri ennen teloitustaan ja siellä nimihenkilö, laulaja Floria Tosca, surmaa petollisen Scarpian ja syöksyy itse kuolemaan linnoituksen muurilta todettuaan rakastettunsa Cavaradossin kuolleeksi.


title: Sara Mustonen

text: Sara Kristiina Mustonen (23. joulukuuta 1962 Rovaniemi – 12. syyskuuta 1979 Hintertux, Itävalta) oli suomalainen alppihiihtäjä. Hän on alppilajien nuorin suomenmestari vuoden 1977 pujottelun mestaruudellaan, jonka hän voitti 14-vuotiaana.


title: Sara Mustonen

text: Mustonen saavutti vuosien 1975 ja 1979 välillä yhteensä 25 suomenmestaruusmitalia, joista kymmenen naisten sarjassa. Pujottelun suomenmestaruuden hän voitti 1977 ja 1978, suurpujottelun 1978 ja 1979 sekä syöksylaskun 1979. Hän edusti rovaniemeläistä Ounasvaaran Hiihtoseuraa ja kuului vuodesta 1976 Suomen Hiihtoliiton alppilajien olympia- ja MM-valmennettaviin.


title: Sara Mustonen

text: Mustonen kilpaili viisivuotiaasta alkaen ja oli aina ikäluokkansa paras Suomessa. Juniorien vuoden 1973 EM-kisoissa Italian Trentossa hän laski erikoispujottelussa neljänneksi. Maaliskuussa 1976 hän ylsi sekä kaikkien kolmen alppilajin voittoon pohjoismaisissa Aku Ankka -loppukilpailuissa Duvedissa Åressa että ensimmäisiin SM-mitaleihinsa naisten sarjassa.


title: Sara Mustonen

text: Mustonen oli vuonna 1978 Suomen ainoa naisedustaja Garmisch-Partenkirchenissä järjestetyissä alppihiihdon MM-kilpailuissa sijoittuen syöksylaskussa sijalle 40. ja suurpujottelussa sijalle 44. Pujottelussa hän keskeytti toisen laskunsa. Samana talvena hän saavutti kolmannen sijan Ruotsin avoimien mestaruuskisojen suurpujottelussa Jällivaaran Dundretissa. Hänet valittiin Urheilutoimittajien liiton vuotuisessa Vuoden urheilija -äänestyksessä Suomen parhaaksi alppihiihtäjäksi kahtena peräkkäisenä vuonna: 1977 ja 1978.


title: Sara Mustonen

text: Mustonen kuoli tapaturmaisesti laskettuaan jäärailoon Suomen alppimaajoukkueen harjoitusalueella Itävallan Hintertuxissa syyskuussa 1979. Hän oli kuollessaan vain 16-vuotias.


title: SunTrust Plaza

text: SunTrust Plaza (alun perin "One Peachtree Center") on 60-kerroksinen pilvenpiirtäjä Atlantan kaupungissa Georgiassa, Yhdysvalloissa. Pilvenpiirtäjä yltää 265 metrin korkeuteen ja se on yksi Atlantan korkeimmista rakennuksista. Sen suunnittelusta vastasi yhdysvaltalainen arkkitehtitoimisto John Portman & Associates. Sen rakennustyöt käynnistettiin vuonna 1989 ja ne saatiin päätökseen vuonna 1992.


title: Luettelo Rooman valtakunnan legioonista

text: Tämä on luettelo Rooman valtakunnan legioonista.


title: 900 North Michigan

text: 900 North Michigan on 66-kerroksinen pilvenpiirtäjä Chicagon kaupungissa Illinoisissa, Yhdysvalloissa. Se yltää 265 metrin korkeuteen ja sen on suunnitellut arkkitehtitoimisto Kohn Pederson Fox Associates. Pilvenpiirtäjän julkisivu on verhoiltu kalkkikivellä. Rakennus on valmistunut vuonna 1989. Siellä sijaitsee niin myymälöitä, hotellihuoneita, toimistoja kuin asuntojakin.


title: Arthur Thesleff

text: Arthur Thesleff () oli suomalainen kasvitieteilijä ja mustalaisten kielen ja tapojen tutkija. Thesleff perusti myös Colonia Finlandesa -nimisen utopiasiirtokunnan Argentiinan Misiones-maakuntaan 1906 ja toimi sen ensimmäisenä johtajana.


title: Arthur Thesleff

text: Thesleffin vanhemmat olivat eversti Fredrik Wilhelm Thesleff ja Olga Maria Thesleff. Hän pääsi ylioppilaaksi 1890 ja ryhtyi opiskelemaan kasvitiedettä. Thesleff julkaisi ensimmäisen tieteellisen tutkimuksensa Suomen syömäkelpoisista sienistä vuonna 1893. Kiertäessään metsissä tutkimassa sieniä hän joutui tekemisiin mustalaisten kanssa ja kiinnostui heidän kielestään, tavoistaan ja elämästään.


title: Arthur Thesleff

text: Vuonna 1896 Thesleff sai Suomen mustalaiskysymystä tutkivalta valtion komitealta tehtäväkseen tutkia mustalaisten asemaa Unkarissa ja Balkanin maissa. Tehdessään kenttätutkimuksiaan Thesleff kiersi mustalaisryhmien mukana Suomessa ja Ruotsissa sekä teki myös lyhyempiä vastaavia tutkimusmatkoja Venäjälle, Unkariin ja Puolaan. Thesleff luovutti ensimmäiset kenttätutkimustensa tulokset Suomen Maantieteelliselle seuralle 1898, ja vuonna 1900 Thesleff julkaisi tutkimustensa yhteenvedon ja toimenpidesuositukset komitean julkaisemassa raportissa.


title: Arthur Thesleff

text: Raportissa Thesleff suositteli mustalaisten vähittäistä assimilointia valtaväestöön pitkäaikaisella valtion ohjelmalla. Mustalaisten maahantulo ulkomailta Suomeen oli kiellettävä lainsäädännöllä, ja Suomessa jo asuvat mustalaiset oli rekisteröitävä ja pakotettava asettumaan paikoilleen. Thesleff suositteli mustalaislapsien sijoittamista 7-vuotiaina lastenkoteihin, joissa he olisivat sen jälkeen tekemisissä vain valtaväestön edustajien kanssa ja oppisivat jonkin käytännön ammatin. Thesleff vastusti kuitenkin jyrkästi mustalaisten pakkosterilointia, koska hän uskoi, että hänen suosittelemansa ohjelma tuottaisi hyviä tuloksia. Raportin ansiosta Thesleffiä alettiin pitää mustalaiskysymyksen asiantuntijana. Muutettuaan Ruotsiin 1904 Thesleff piti siellä useita luentoja mustalaiskysymyksestä ja antoi myös haastatteluja lehdille.


title: Arthur Thesleff

text: Vuonna 1906 Thesleff oli perustamassa Colonia Finlandese -nimistä utopiasiirtokuntaa Argentiinan koillisosassa sijaitsevaan Misiones-maakuntaan ja toimi siirtokunnan ensimmäisenä johtajana vuoteen 1909 saakka. Siirtokunta-ajatuksen taustalla oli joukko suomenruotsalaisia aktivistipiirejä lähellä olleita nuoria miehiä, kuten Herman Gummerus, J. N. Reuter ja E. A. Fabritius, jotka halusivat siirtyä pois Suomesta Venäjän sortotoimia pakoon. Siirtokunta aiottiin aluksi perustaa muun muassa Etelä-Afrikkaan, mutta Tukholmassa perustajaryhmä tapasi Argentiinan valtion siirtolaisvärväreitä ja päätti 1905 lähettää Thesleffin johtaman tutkimuskomission Argentiinaan. Tällä tutustumismatkalla Patagoniassa sijainnut alue ei vastannut ryhmän odotuksia, mutta Misionesista tarjottu alue vaikutti Thesleffin mielestä hedelmälliseltä ja lupaavalta, joten siirtokunta päätettiin perustaa sinne.


title: Arthur Thesleff

text: Siirtokunta joutui kuitenkin heti vaikeuksiin, sillä alueen maaperä oli todellisuudessa kivistä ja köyhää, ja maanviljely onnistui vain kaskeamalla joka vuosi uusi alue koskematonta aarniometsää. Ensimmäinen siirtolaisryhmästä, 112 miestä ja 19 naista, joka matkusti Thesleffin kanssa Argentiinaan 1906, oli valtaosa (90 %) suomenruotsalaisia, ja he edustivat pääosin kaupungissa asuneita ylempiä yhteiskuntaluokkia. Nämä siirtolaiset pitivät Argentiinaa uutena Eldoradona, jossa heillä oli mahdollisuus rikastua nopeasti vähällä vaivalla. Todellisten olosuhteiden paljastuttua ensimmäisistä siirtolaisista suurin osa joko lähti pois siirtokunnasta tai sitten köyhtyi ja alkoholisoitui. Myöhemmin 1920-luvulla saapui uusia suomenkielisiä siirtolaisia lähinnä Itä-Suomesta. Nämä tulokkaat olivat tottuneet raskaaseen työhön, ja siirtokunta elpyikin joksikin aikaa 1920- ja 1930-luvulla, kun siellä viljeltiin ensin tupakkaa ja sitten mate-juoman aineksena käytettyä yerbaa.


title: Arthur Thesleff

text: Palattuaan Argentiinasta Thesleff asettui 1910 Ruotsiin, jossa hän vietti loppuelämänsä. Vuonna 1912 Thesleff julkaisi Tukholman alamaailman käyttämästä slangista tekemänsä tutkimuksen. Taloudelliset vaikeudet ja liiallinen alkoholinkäyttö johtivat Thesleffin lopulta tekemään itsemurhan joulukuussa 1920.


title: Lindorff

text: Lindorff on Nordic Capitalin omistuksessa oleva luotonhallinnan ja maksamisen palveluyritys. Lindorff Group Ab on rekisteröity Ruotsiin ja konsernin pääkonttori sijaitsee Oslossa. Yrityksen pääomistaja on Nordic Capital Fund VIII.


title: Lindorff

text: Yritys toimii 8 maassa: Norjassa, Latviassa, Liettuassa, Puolassa, Hollannissa, Saksassa, Espanjassa ja Italiassa. Lindorff-konsernin liikevaihto vuonna 2014 oli 475 miljoonaa euroa ja henkilöstömäärä yli 2 800.


title: Lindorff

text: Keväällä 2017 Intrum Justitia ja Lindorff yhdistyivät yhdeksi yhtiöksi, pois lukien Suomen, Ruotsin, Tanskan, Viron yhtiöt sekä Norjan Intrum Justitia-yhtiö. Euroopan komissio hyväksyi yhtiöiden yhdistymisen kesäkuussa 2018 sillä edellytyksellä, että yhdistynyt yhtiö myy Lindorffin liiketoiminnan Suomessa uudelle omistajalle yhdessä neljän muun pohjoismaisen liiketoiminnan kanssa.


title: Lindorff

text: Marraskuussa 2017 eurooppalainen yritys Lowell Group osti Lindorffin liiketoiminnot Suomessa, Ruotsissa, Tanskassa ja Virossa. Kauppaan kuului myös Intrum Justitian liiketoiminnot Norjassa. Myytyjen Lindorff liiketoimintojen nimi muuttui Lowelliksi lokakuussa 2018.


title: Lindorff

text:
Suomessa Lindorff toimi yli 50 vuotta, vuodesta 1966 vuoteen 2005 Contant Oy:nä. Fuusion yhteydessä vuonna 2004 osaksi Lindorffia tulivat myös Contantin Baltian toiminnot.
Vuonna 2017 Suomen Lindorffin liiketoiminta myytiin eurooppalaiselle Lowell Groupille.


title: Lindorff

text: Lindorffilla oli Suomessa kolme yhtiötä, joiden liikevaihto oli vuonna 2014 79 miljoonaa euroa. Lindorff Invest Oy oli keskittynyt rahoituspalveluihin ja saatavien ostoon Suomessa. Muut tytäryhtiöt olivat Lindorff Oy ja Lindorff Finland Oy. Lindorffin palveluksessa Suomessa oli 500 työntekijää Helsingissä, Lahdessa ja Tampereella sekä Suomen-pääkonttorissa Turussa. Toimitusjohtajana toimi aluksi Tuukka Kuusisto, jonka tilalle tuli myöhemmin Tuija Keronen. Lindorffin pitkäaikainen varatoimitusjohtaja oli Seppo Lahtinen. Talousjohtajana toimi Juha Alftan.


title: Lindorff

text: Lindorff toimii yritysten ja yhteisöjen luotonannon palvelukumppanina huolehtimalla luottopäätöksistä, laskutuksesta, saatavien perinnästä sekä asiakkaiden palvelemisesta lasku- ja maksuasioissa. Yritys tarjoaa myös lasku- ja erämaksupalvelua kuluttajille.


title: Lindorff

text: Kuluttaja voi saada Lindorffista tavallisen laskun, maksuhuomautuksen, perintäkirjeen tai ostoksen yhteydessä haetun kertaluoton.


title: Lindorff

text: Lindorffin edeltäjä Norjassa, Norwegian National Creditreform, perustettiin Oslossa vuonna 1898.


title: Lindorff

text: On esitetty kritiikkiä siitä, että Lindorff Oy maksaa veroina Suomeen vain alle 1 % liikevoitostaan ja että verojen minimointiin käytetään mm. Jerseyn saaren veroparatiisia sekä korkokikkailua. Lindorffin niukasti julkisuudessa esiintyneen johtoportaan mukaan "Lindorff noudattaa Suomen lainsäädäntöä ja maksaa veronsa sen mukaisesti".


title: Hieronymiitit Uudessa Maailmassa

text: Hieronymiitit Uudessa Maailmassa.


title: Hieronymiitit Uudessa Maailmassa

text: Hieronymiitit olivat Espanjan kuningashuoneen erikoisessa suosiossa ja vanhastaan Kastilian kuninkaiden rippi-isiä. Ferdinand Katolilainen kuoli vuonna 1516, jonka jälkeen sijaishallitsijana toimi kardinaali Francisco Jiménez de Cisneros (1437-1517). Uudesta Maailmasta saapuneet huolestuttavat uutiset olivat syynä siihen, että kardinaali Cisneros päätti lähettää kolme suurin valtuuksin varustettua hieronymiittiä valvomaan Uuden Maailman tilannetta.


title: Hieronymiitit Uudessa Maailmassa

text: Bartolomé de las Casasin mukaan Cisneros oli eräs niistä, jotka avasivat keskustelun intiaanien oikeudenmukaisemmasta kohtelusta.


title: Hieronymiitit Uudessa Maailmassa

text: Hieronymiittien tehtävänä oli valvoa saarten intiaanien oikeuksia ja kohentaa näiden elinoloja; että hallinto tapahtuisi vuoden 1512 Burgosin lakien mukaisesti ja paavin Espanjalle myöntämää saantokirjaa noudattaen. Intiaanit oli opastettava hyväksymään espanjalaisten tuoma elämäntapa, jonka omaksuttuaan he kykenisivät itse hallinnoimaan itseään. Tarkoituksena oli saada intiaanit asumaan entisissä, tai heitä varten rakennetuissa kylissä, joissa olisi kolmesataa asukasta (perhettä). Kyliä johtaisi espanjalainen mayordomo ja pappi. Pakollisten velvoitteiden oli jatkuttava. Koko ajan olisi kolmannes asukkaista kaivoksissa kaksi kuukautta, jonka jälkeen tapahtuisi vaihto. Hieronymiiteillä oli oikeus antaa encomiendansa hyvin hoitaneille ja annettuja säädöksiä noudattaneille encomenderoille mahdollisuuden jatkaa encomenderoina.


title: Hieronymiitit Uudessa Maailmassa

text: Kuuban kuvernöörin Diego de Velázquezin Jukatanin ja Meksikon rannikolle suunnittelemaa valloitus- ja vaihtokauppamatkaa varten oli hankittava hieronymiittien antama suostumus, jota varten Velázquez oli lähettänyt edustajansa Gonzalo de Gúzmanin anomusmatkalle Santo Domingoon. Hieronymiitit joutuivat toimimaan ja tekemään päätöksensä paikallisilta espanjalaisilta saamiensa, useimmiten näitä itseään hyödyttävien, tai ristiriitaisten tietojen varassa.


title: Hieronymiitit Uudessa Maailmassa

text: Siirtokuntalaiset väheksyivät intiaanien henkisiä kykyjä ja vaativat encomiendojen ikuistamista, väittäen isännän vaihtumisen olevan vahingollista intiaaneille, koska uudella encomenderolla oli vain kiire rikastua, jolloin aikaa ei jäisi intiaanien elinolojen parantamiseen. Jotkut kertoivat intiaanien menevän espanjalaisten palvelukseen lihavina ja palaavan sieltä laihoina. Erään todistajana kuullun mukaan intiaaneja tulisi ravita samaan tapaan kuin työmiehiä Kastiliassa. Toisen mielestä Burgosin säännösten noudattaminen takaisi encomiendan jatkuvuuden. Eräs kertoi intiaanien elämän olevan jaetun kahteen jaksoon; ensimmäinen jakso muodostui kuudesta kuukaudesta työtä, ja toinen jakso kahdesta kuukaudesta lepoa. Eräs kuultava kertoi mielipiteenään, että intiaanien muutto kyliin olisi näiden terveydelle tuhoisaa, ja että muutosta aiheutuisi itsemurhia. Lähes kaikki olivat sitä mieltä, että intiaanien asuttaminen yhteisiin kyliin merkitsisi repartimientojen, jako-osuuksien, pienenemistä.


title: Hieronymiitit Uudessa Maailmassa

text: Las Casas, jolla on nyt virallisen intiaanien suojelijan virka, ja joka tunsi kyseiset hieronymiitit hyvin, ei anna näistä kovin myönteistä kuvaa. Las Casas oli ennen hieronymiittien lähtöä Espanjasta keskustellut heidän kanssaan. Keskustelujen ilmapiiristä ja tuloksista kertoo se, että hieronymiitit ja Las Casas ylittivät Atlantin samanaikaisesti, mutta eri laivoilla. Sittemmin, hieronymiittien ja Las Casasin asetuttua Santo Domingoon, sikäläisen dominikaaniluostarin esimies lähettää saaren kardinaali-kuvernöörille kirjeen, jossa hän moittii hieronymiittien toimettomuutta ja ylistää Bartolomé de Las Casasia.


title: Roman Ingarden

text: Roman Witold Ingarden (5. helmikuuta 1893 Krakova – 14. kesäkuuta 1970 Krakova) oli puolalainen filosofi, joka käsitteli töissään erityisesti fenomenologiaa, ontologiaa ja estetiikkaa.


title: Roman Ingarden

text: Ingarden oli filosofinen realisti ja fenomenologi, mutta hän ei kuitenkaan hyväksynyt Edmund Husserlin transsendentaalista idealismia. Hänen koulutuksensa oli fenomenologinen, mutta teoksissaan hän käsitteli erityisesti ontologisia kysymyksiä. Ingarden onkin tunnetuimpia fenomenologisia ontologeja. Hän pyrki kuvaamaan erilaisten olioiden ontologisia rakenteita ja olemassaolon tiloja, perustuen kaikkiin kokemuksiin, jotka pystyivät tarjoamaan tällaista tietoa.


title: Roman Ingarden

text: Ennen toista maailmansotaa Ingarden julkaisi teoksensa enimmäkseen saksaksi, ja sodan jälkeen puolestaan puolaksi. Tämän vuoksi hänen ontologiaa käsittelevät pääteoksensa jäivät vaille laajemman filosofisen yhteisön huomiota.


title: LaShawn Merritt

text: LaShawn Merritt (s. 27. kesäkuuta 1986) on yhdysvaltalainen 400 metrin juoksija ja olympiavoittaja.


title: LaShawn Merritt

text: Merritt voitti Grosseton nuorten MM-kisoissa 2004 kultaa 400 metrillä ajalla 45,25. Samoissa kisoissa hän oli voittamassa kultaa myös 4 × 100 metrin viestijuoksussa sekä 4 × 400 metrin viestijuoksussa. Helsingin MM-kisoissa 2005 hän juoksi pitkän viestin alkuerissä, ja sai kultamitalin kun Yhdysvallat voitti myöhemmin loppukilpailun. Moskovan sisäratojen MM-kisoissa 2006 hän oli mukana Yhdysvaltain joukkueessa, joka voitti kultaa pitkässä viestissä. Myöhemmin samana vuonna hän juoksi 400 metrillä kolmanneksi ajalla 44,14 sekä voitti 400 metrin kilpailun yleisurheilun maailmancupissa. Maailmancupissa hän oli mukana myös Yhdysvaltain pitkän viestin voittaneessa joukkueessa.


title: LaShawn Merritt

text: Merritt voitti Osakan MM-kisoissa 2007 hopeaa ajalla 43,96. Hän oli samoissa kisoissa voittamassa MM-kultaa pitkässä viestissä. Myöhemmin samana vuonna hän voitti ajalla 44,58. Seuraavana vuonna Pekingin olympialaisissa Merritt kirkasti saavutuksensa ja voitti olympiakultaa päättäen näin Jeremy Warinerin valtakauden. Merritt otti finaalissa selvän voiton ja juoksi oman ennätyksen 43,75, joka vei hänet myös kautta aikojen viidenneksi nopeimmaksi juoksijaksi 400 metrillä. Hän voitti olympiakultaa myös pitkässä viestissä. hän voitti ajalla 44,50.


title: LaShawn Merritt

text: Merritt voitti Berliinin MM-kilpailuissa 2009 kultaa 400 metrillä ajalla 44,06. 4 × 400 metrin viestissä hän juoksi ankkuriosuuden Yhdysvaltojen voittaessa maailmanmestaruuden ajalla 2.57,86. Hän voitti samana vuonna myös ajalla 44,93.


title: LaShawn Merritt

text: Huhtikuussa 2010 uutisoitiin Merrittin kärynneen dehydroepiandrosteronin käytöstä. Hän oli antanut kolme positiivista dopingnäytettä lokakuussa 2009, joulukuussa 2009 ja tammikuussa 2010. Syynä positiiviseen dopingnäytteeseen oli reseptivapaa ExtenZe-nimellä markkinoitava tuote, jonka mainostetaan muun muassa suurentavan siittimen kokoa. Lokakuussa 2010 Merritt sai 21 kuukauden kilpailukiellon, joka määrättiin alkaneeksi 28. lokakuuta 2009.


title: LaShawn Merritt

text: Kilpailukieltonsa jälkeen hän sai Daegun MM-kilpailuissa 2011 hopeaa 400 metrillä ajalla 44,63 ja juoksi ankkuriosuuden Yhdysvaltojen kultajoukkueessa 4 × 400 metrin viestissä. Lontoon olympialaisissa 2012 hän keskeytti 400 metrin alkueräjuoksunsa. Hän voitti Moskovassa 2013 maailmanmestaruuden 400 metrillä ennätyksellään 43,74 ja juoksi ankkuriosuuden kultaa voittaneessa Yhdysvaltojen 4 × 400 metrin viestijoukkueessa. Hän voitti 400 metrin juoksun maanosien cupissa 2014. Hän kuului kultaa voittaneisiin Yhdysvaltojen 4 × 400 metrin viestijoukkueisiin IAAF World Relays -kilpailutapahtumassa Nassaussa 2014 ja 2015. Hän saavutti Pekingin MM-kilpailuissa 2015 hopeaa 400 metrillä ennätysajallaan 43,65 sekä kultaa 4 x 400 metrin viestissä. Rio de Janeiron olympialaisissa 2016 hän sai pronssia 400 metrillä ajalla 43,85, sijoittui 200 metrillä kuudenneksi ja juoksi ankkuriosuuden kultaa voittaneessa Yhdysvaltojen 4 x 400 metrin viestijoukkueessa. Hän voitti kultaa World Relays -kisojen 4 x 400 metrin viestissä jälleen 2017. Lontoon MM-kilpailuissa 2017 hän karsiutui 400 metrin välierissä.


title: Mary Wineberg

text: Mary Wineberg (o.s. Danner, s. 3. tammikuuta 1980) on yhdysvaltalainen 400 metrin juoksija.


title: Mary Wineberg

text: Wineberg oli Birminghamin sisäratojen MM-kisoissa 2003 mukana Yhdysvaltain joukkueessa, joka voitti 4 x 400 metrin viestijuoksussa pronssia. Moskovan sisäratojen MM-kisoissa 2006 hän karsiutui 400 metrin alkuerissä ajalla 53,07, mutta oli mukana voittamassa hopeaa pitkässä viestissä. Seuraavana vuonna hän sijoittui Osakan MM-kisoissa 400 metrillä kahdeksanneksi ajalla 50,96. Hän oli samoissa kisoissa mukana Yhdysvaltain joukkueessa, joka voitti 4 x 400 metrin viestijuoksussa MM-kultaa.


title: Mary Wineberg

text: Pekingin kesäolympialaisissa 2008 hän voitti 4 x 400 metrin viestissä kultaa.


title: Signe Hammarsten-Jansson

text: Signe ”Ham” Hammarsten-Jansson (o.s. Hammarsten, 1. kesäkuuta 1882 Hannäs, Ruotsi – 6. kesäkuuta 1970 Porvoo, Suomi) oli ruotsalaissyntyinen graafikko, joka suunnitteli muun muassa Suomen postimerkit kolmenkymmenen vuoden ajan.


title: Signe Hammarsten-Jansson

text: Signe oli Hammarstenin pappisperheen kuudesta lapsesta toiseksi vanhin. Hän kävi kahdeksan luokkaa oppikoulua ja opiskeli sitten Tukholman taideteollisessa korkeakoulussa 1901–1905. Hän toimi viisi vuotta tukholmalaisen tyttökoulun piirustuksenopettajana ja oli mukana perustamassa Ruotsiin tyttöjen partioliikettä.


title: Signe Hammarsten-Jansson

text: Signe Hammarsten avioitui 1913 kuvanveistäjä Viktor Janssonin kanssa, jonka oli tavannut toisella Pariisin-matkallaan. Hän muutti Suomeen 1915. Itsekin kuvanveistäjän urasta haaveillut Signe alkoi auttaa Viktoria kipsivalutöissä ja pikkuhiljaa myös signeerata, tarvittaessa myös parannella miehensä töitä. Janssonit saivat kolme lasta: Toven, Larsin ja Per Olovin. Myös lapsista tuli taiteilijoita, Tovesta rakastettujen Muumi-kirjojen ja -sarjakuvien luoja.


title: Signe Hammarsten-Jansson

text: 42-vuotiaana Signe Hammarsten-Jansson halusi kohentaa taiteilijaperheen taloutta ja sai paikan piirtäjänä Suomen Pankin setelipainossa. Hän suunnitteli aluksi seteleitä ja obligaatioita. Ensimmäinen hänen piirtämänsä erikoismerkki oli Turun kaupungin 700-vuotisjuhlapostimerkki vuodelta 1929. Se aloitti uuden vaiheen postimerkkien julkaisupolitiikassa, kun vaakuna-aiheen rinnalla ruvettiin julkaisemaan kuva-aiheisia avustus- ja muistopostimerkkejä. Signe Hammarsten-Jansson piirsi vuosien 1929–1962 välillä 173 postimerkkiä, joiden yhteinen painosmäärä nousi kuuteen miljardiin. Viimeiset merkit julkaistiin hänen ollessaan 80-vuotias.


title: Signe Hammarsten-Jansson

text: Ennen pankkiuraansa Hammarsten-Jansson sai mainetta myös pilapiirtäjänä, jonka "Ham"-nimimerkillä signeerattuja töitä julkaistiin Hufvudstadsbladetissa ja Svenska Pressenissä sekä ruotsinkielisissä pilalehdissä Kerberos, Garm, Lucifer ja Fyren. Vuonna 1933 hän osallistui suomalaisten humoristien näyttelyyn Tukholmassa.


title: Signe Hammarsten-Jansson

text: Elämänsä varrella Signe Hammarsten-Jansson suunnitteli myös 250–300 kirjankantta pääasiassa ruotsinkielisiin teoksiin.


title: Barry Smith

text: Barry Smith (s. 4. kesäkuuta 1952) on yhdysvaltalainen filosofi, joka toimii Buffalon yliopiston Julian Park -oppituolin filosofian professorina ja Institute for Formal Ontology and Medical Information Science -instituutin johtajana Saarbrückenissä Saksassa.


title: Barry Smith

text: Smith opiskeli Oxfordin ja Manchesterin yliopistoissa. Hän on opettanut Sheffieldissä, Manchesterissa, Liechtensteinissa, Leipzigissa ja Saarbrückenissä, sekä toiminut vierailijana lukuisissa muissa yliopistoissa, muun muassa Turun yliopistossa.


title: Barry Smith

text: Smith on erikoistunut ontologiaan ja sen sovelluksiin biolääketieteessä ja biolääketieteellisessä informatiikassa. Hän on myös tehnyt yhteistyötä taloustieteilijä Hernando de Soton kanssa omistusoikeuden ja yhteiskunnallisen kehityksen ontologioiden tutkimuksessa.


title: Walking Tall

text: Walking Tall, televisioesityksessä käytetty myös nimeä Puhdistaja, on vuonna 2004 ensi-iltansa saanut toimintaelokuva, joka on uusintaversio vuoden 1973 elokuvasta "Lahjomaton sheriffi". Elokuvan ohjasi Kevin Bray ja pääosassa on Dwayne Johnson.


title: Walking Tall

text: Elokuva kertoo entisestä erikoisjoukkojen sotilaasta Chris Vaughnista joka palaa lapsuuden kyläänsä. Ennen niin rauhallinen kylä on muuttunut paljon sitten Chrisin lapsuuden, huumekauppa, vilpillinen uhkapeli ja prostituutio jylläävät kaupungissa. Eikä paikallinen sheriffi ole edes kiinnostunut koko asiasta. Niinpä Chris ryhtyy sheriffiksi ja päättää puhdistaa kaupungin kaikesta tästä saastasta.


title: TUI (yhtiö)

text: TUI AG (aikaisemmin "Touristik Union International") on saksalainen, maailman suurimpiin kuuluva matkailualan yritys. Se omistaa matkatoimistoja, matkanjärjestäjiä, hotelleja, lentoyhtiöitä ja risteilyvarustamon.


title: TUI (yhtiö)

text: Nykyisen TUI:n taustayritys Preussag AG sai alkunsa vuonna 1923. Vuonna 2002 Preussag osti vuonna 1968 perustetun TUI:n ja otti uudeksi nimekseen TUI AG.


title: TUI (yhtiö)

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 960. Se luokiteltiin samalla listalla Saksan 35. suurimmaksi pörssiyritykseksi. Yhtiön osakekannan markkina-arvo oli 7,9 miljardia Yhdysvaltain dollaria (toukokuussa 2017) ja liikevaihto 18,81 miljardia USD (2016). Yrityksellä oli palveluksessaan yli 63 000 työntekijää.


title: TUI (yhtiö)

text: TUI AG:hen kuuluu (2016)


title: TUI (yhtiö)

text: Yhtiön toiminta on jaettu alueellisesti ja toiminnallisesti kuuteen osaan: pohjoinen alue, keskinen alue, läntinen alue, hotellit ja lomakylät, risteilyt ja muut turimisegmentit.


title: Tui (täsmennyssivu)

text: Tui tai TUI voi tarkoittaa seuraavia asioita:


title: Jarno Jokinen

text:
Jarno Jokinen (s. 21. maaliskuuta 1978 Vantaa) on suomalainen näyttelijä. Hän on esiintynyt muun muassa televisiosarjoissa "Tarkkis", "Kaatis", "Kyllä isä osaa", "Kaikki kotona" ja "Ihme juttu". Hänet nähtiin myös "Mummo" tv-sarjan ensimmäisessä jaksossa.
Jarno Jokisen isä on näyttelijä Ahti Jokinen.


title: Jean Gebser

text: Jean Gebser (20. elokuuta 1905 – 14. toukokuuta 1973) oli saksalaissyntyinen filosofi, kielitieteilijä ja runoilija. Gebser oli sekä tutkija, taiteilija että mystikko. Hän asui Italiassa, Espanjassa, Ranskassa sekä Sveitsissä, jossa kirjoitti suurimman osan teoksistaan.


title: Jean Gebser

text: Jean Gebser tunnetaan ennen kaikkea integraalifilosofiastaan. Gebser katsoi, että inhimillinen tietoisuus on siirtymävaiheessa, ja että nämä siirtymät sisältävät sekä mielen että ruumiin muutoksia. Muutokset koostuivat seuraavista tasoista:Gebserin mukaan erilaiset tietoisuuden rakenteet ovat suhteessa aikaan ja avaruuteen eri tavalla. Esimerkiksi myyttinen rakenne liittyi sykliseen aikakäsitykseen, joka sulki myös avaruuden sisäänsä, kun taas mentaalinen rakenne liittyi lineaariseen ja progressiiviseen aikakäsitykseen, joka teki avaruudesta geometrisen.


title: Jean Gebser

text: Tietoisuusrakenteen vaihtuminen selitti Gebserin mukaan Euroopan levottomuudet 1900-luvun alkupuoliskolla. Uuden tietoisuuden nousu näkyi hänen mukaansa ensimmäisenä muun muassa kielen ja kirjallisuuden muutoksena. Vuonna 1943 hän uudisti ajatteluaan, ja luki mukaan myös tapahtuneet muutokset taiteissa ja tieteissä.


title: William Oughtred

text: William Oughtred (5. maaliskuuta 1575 – 30. kesäkuuta 1660) oli englantilainen matemaatikko. Hänet tunnetaan nykyään käytössä olevan kertomerkin (×) sekä asioiden suhteen ilmaisemiseen käytetyn kaksoispisteen (:) ensimmäisenä käyttäjänä. Hän keksi myös lyhenteet ”sin” ja ”cos” trigonometrisille funktioille sini ja kosini.


title: William Oughtred

text: Oughtredin käyttämää merkintää suuremmalle ja pienemmälle kuin ilmaisemiseen ei sitä vastoin yleistynyt. Samaan aikaan Thomas Harriot otti käyttöön merkinnät > ja pii” tuolla nimellä nykyään tunnetusta matemaattisesta vakiosta. Hän merkitsi sitä notaatiolla π.δ, jossa π tarkoittaa englanninkielistä sanaa "periphery" ’reuna-alue’, piste oli hänen käyttämänsä jakomerkintä ja δ tarkoitti englanninkielistä sanaa "diameter" ’halkaisija’. Oughtred tunnetaan parhaiten laskutikun esimuodosta, jonka hän esitteli vuonna 1622. Nykyisin tunnetun mallin laskutikusta esitteli ranskalainen Amedee Mannheim vuonna 1850.


title: William Oughtred

text: Oughtredin julkaisemia teoksia:


How You Sell Soul to a Soulless People Who Sold Their Soul? on Public Enemyn kymmenes pitkäsoitto. Albumi julkaistiin 7. elokuuta 2007. Levyltä julkaistiin yhteensä kolme singleä, joista suurinta suosiota saavutti kappale "Harder Than You Think".


title: Arkhimedes (lehti)

text: Arkhimedes on vuonna 1948 perustettu suomalainen matematiikan ja fysiikan alan ammattilehti, jota julkaisevat Suomen matemaattinen yhdistys, Suomen fyysikkoseura ja Fysikersamfundet i Finland. Lehti julkaistaan pääosin suomen kielellä, mutta se sisältää myös ruotsinkielistä aineistoa.


title: Pagans

text: Pagans MC on yhdysvaltalainen moottoripyöräkerho, joka luokitellaan niin sanottujen neljän suuren joukkoon Helvetin enkelien, Bandidosin ja Outlaws MC:n ohella. Kerho pitää päämajaansa Yhdysvaltojen koillisrannikolla ja Philadelphiaa pidetään sen pääkaupunkina.


title: Solmu (matematiikkalehti)

text: Solmu on matematiikasta kiinnostuneille tarkoitettu, vuonna 1996 perustettu lehti, jota julkaistaan sekä verkkoversiona että kolmesti vuodessa ilmestyvänä paperiversiona. Artikkelit ovat tasoltaan lukiolaisille, joskus myös edistyneille peruskoululaisille sopivia. Solmun taustalla on joukko pääasiassa eri yliopistoja edustavia matemaatikoita, ja sitä ovat rahoittaneet mm. Nokia, Opetusministeriö ja erinäiset rahastot.  Aiemmin Solmun sivut olivat Helsingin yliopiston matematiikan laitoksen palvelimella.


title: Rantaviiri

text:
Rantaviiri on kaupunginosa Rovaniemen kaupungissa. Rantaviiri käsittää Korvanniemen, Rantavitikan ja Viirinkankaan alueet sekä osan Alakorkalosta. Rantaviirin asukasluku oli vuoden 2014 lopussa 6 510. Rantaviirin alueella sijaitsee Lapin yliopisto, Lapin ammattikorkeakoulun tuotanto- ja palvelualojen kampukset sekä Rantavitikan peruskoulu ja Viirinkankaan koulu.
Rantavitikalla sijaitsee myös Lapin ammattiopisto ja aikuiskoulutuskeskus. Lisäksi Viirinkankaalla sijaitsee kaksi päivittäistavarakauppaa, kappeli, pizzeria, pub, kirjasto ja kioski.


title: Wheeling (Länsi-Virginia)

text: Wheeling on kaupunki Länsi-Virginian osavaltiossa, Yhdysvalloissa Ohio-joen itärannalla. Kaupungin alueesta valtaosa on Ohion piirikunnassa, pieni osa Marshallin piirikunnassa. Kaupungissa on noin 29 000 asukasta (arvio, 2006).


title: Wheeling (Länsi-Virginia)

text: Wheelingin alueella oli alun perin Brittiläisen Virginian siirtokunnan asutusta alkaen vuodesta 1769, josta tuli myöhemmin tärkeä Virginian osavaltion kaupunki, joka perustettiin 1806. Kun Länsi-Virginia erosi Virginiasta 1863 ja muodosti oman osavaltionsa, asia päätettiin kaupungissa pidetyssä Wheelingin konventiossa. Kaupunki on toiminut osavaltion pääkaupunkina kahteen otteeseen vuosina 1863–1870 sekä 1875–1885, jonka jälkeen Charlestonista tuli pysyvästi osavaltion pääkaupunki.


title: Kotkanneva

text: Kotkanneva on luonnonsuojelualue entisen Kälviän kunnan alueella Kokkolassa, Kälviän Yhteishirsimetsä -nimisen yhteisalueen kaakkoisosassa Halsuan ja Toholammin kuntien välissä. Alueen pinta-ala on noin 3 000 hehtaaria.


title: Kotkanneva

text: Kotkannevan suuret avosuot ovat aapasoita, joilla esiintyvät kaikki Keski-Pohjanmaan neva- ja rämetyypit kaikkein rehevimpiä lukuun ottamatta. Särkisenjärven kaakkoispuolella on pieni kehittyvä keidassuo. Kivennäismaiden metsät ovat enimmäkseen männiköitä.


title: Kotkanneva

text: Alueen linnusto on laji- ja yksilömäärältään runsas. Pesimälajistoon kuuluu runsaasti kahlaajalintuja sekä metsähanhi. Alueella elää myös useita petolintulajeja.


title: Kari Peitsamo ja Ankkuli

text: Kari Peitsamo ja Ankkuli oli muusikko Kari Peitsamon yhtye vuosina 1977–1981. Yhtyeen kokoonpano vaihteli melko paljon, mutta pääasiassa Peitsamon lisäksi yhtyeessä soittivat Yrjö Majamaa sekä Harri Siirtola. Myös Peitsamon veli, Heikki Peitsamo on joillain yhtyeen levyillä mukana taustalaulajana tai rumpalina.


title: Kari Peitsamo ja Ankkuli

text: Yhtyeen ensimmäisellä levyllä Jatsin syvin olemus soittaa lähinnä Juice Leskisen Juice-yhtyeen muusikoita, joskin levyllä on myös yksi varsinaisen Kari Peitsamo ja Ankkuli -kokoonpanon esittämä kappale. Vedestä nousee kasvi -albumilla on neljä Peitsamon, Majamaan ja Siirtolan soittamaa kappaletta, muut ovat Peitsamon yksin esittämiä. Kari Kolmas ja Kari Peitsamo ja Ankkuli ovat kumpikin Peitsamon yksin esittämiä, mutta yhtyeen nimellä julkaistuja. Levyt Greatest Hits ja Vallankumous ovat taas Peitsamo-Majamaa-Siirtola-kokoonpanolla soitettuja.


title: Kari Peitsamo ja Ankkuli

text: Peitsamon seuraavan yhtyeen Kari Peitsamo Revivalin ensimmäinen kokoonpano oli sama kuin Kari Peitsamo ja Ankkulin. Kari Peitsamo -coveryhtye Aku Ankkuli, jonka kanssa myös Peitsamo on levyttänyt, on saanut nimensä yhtyeen nimestä ja Aku Ankasta.


title: Kari Peitsamo ja Ankkuli

text: Peitsamon diskografioissa levyjen CD-painosten kansissa vuosina 1989-2004 myös Peitsamon soololevyt Pölypilleri ja Levylaulaja sekä kokoelmalevy Kari Peitsamo 1977–1981 on merkitty yhtyeen nimiin.


title: Rhode Island School of Design

text: Rhode Island School of Design (lyh. RISD, []) on yksityinen taidekorkeakoulu Providencessa, Rhode Islandin osavaltiossa, Yhdysvalloissa. Se on perustettu vuonna 1877 ja siellä opiskelee nykyisin noin 2 300 opiskelijaa. Korkeakoulu harjoittaa tiivistä yhteistyötä Brown Universityn kanssa. Se on AICAD-järjestön ("Association of Independent Colleges of Art and Design") jäsen.


title: Wheeling

text: Wheeling-nimisiä kaupunkeja ja alueita on useita.


title: Walter Piston

text: Walter Hamor Piston, Jr. (20. tammikuuta 1894 – 12. marraskuuta 1976) oli yhdysvaltalainen säveltäjä. Hänelle myönnettiin kahdesti musiikin Pulitzer-palkinto, vuosina 1948 ja 1961.


title: Walter Piston

text: Piston syntyi Mainessa italialaiselle maahanmuuttajaisälle. Hän muutti vuonna 1905 perheineen Bostoniin. Hän kouluttautui alun perin insinööriksi Mechanical Arts High Schoolissa, mutta siirtyi valmistuttuaan 1912 Massachusetts Normal Arts Schooliin, jossa hänen pääaineenaan oli maalaustaide. Vuonna 1920 hänet otettiin Harvardin yliopistoon. Uransa varhaisessa vaiheessa hän työskenteli muun muassa laivaston muusikkona.


title: Walter Piston

text:
Piston lähti saamansa stipendin turvin Pariisiin, jossa häntä opettivat Nadia Boulanger, Paul Dukas ja George Enescu. Hänen ensimmäinen julkaistu sävellyksensä oli "Three Pieces for Flute, Clarinet and Bassoon" (1925). Palattuaan Euroopasta Piston opetti Harvardissa vuosina 1926–1960. Hänellä oli lukuisia maineikkaita oppilaita, kuten Samuel Adler, Leroy Anderson, Irving Fine, Daniel Pinkham ja Harold Shapero.
Myöhempään tuotantoon kuuluvista teoksista keskeisimpiä ovat kahdeksan sinfoniaa (1938–1965) sekä baletti "The Incredible Flutist" (1938). Hän sävelsi myös useita kamarimusiikkiteoksia ja konserttoja, kuten lajissaan melko harvinaisen alttoviulukonserton. Viimeiset vuotensa säveltäjä kärsi diabeteksesta sekä näön- ja kuulonheikkenemisestä. Hän kuoli sydänkohtaukseen Massachusettsissa 82-vuotiaana.


title: Musiikki-Fazer

text: Musiikki-Fazer on historialtaan Suomen merkittävin musiikkialan yritys, johon kuului mm. Fazerin musiikkikauppa. Yritys laajensi musiikkikustannusalalta äänilevyalalle jo vuonna 1910 ja tunnetaan 1960 lähtien "Musiikki-Fazerina".


title: Musiikki-Fazer

text: Sveitsistä Suomeen muuttaneen turkkurin Eduard Fazerin poika Konrad Georg Fazer (1864−1940), makeiskauppias Karl Fazerin isoveli, osti yhdessä Robert Emil Westerlundin (1859−1922) kanssa vuonna 1897 Anna Melanilta musiikkikaupan, joka oli perustettu Helsingin Aleksanterinkadulle 1884. Liikkeen nimeksi tuli Helsingfors nya musikhandel – Helsingin uusi musiikkikauppa. Yritys aloitti Fredrik Paciuksen ja Jean Sibeliuksen tuotannon kustantamisen. Fazerin poika Georg Fazer (1889−1935) muutti liikkeen nimeksi vuonna 1919 Oy Fazerin musiikkikauppa. Fazerin nuotinkustannus tunnetaan yhä Fazerina oikeudenhaltijana. Liike oli aloittanut äänilevyjen vähittäismyynnin Suomessa jo vuonna 1910 ja sillä oli Suomessa useita haaraliikkeitä. Fazerin ensimmäinen äänilevytähti oli J. Alfred Tanner. Fazer ja Gramophone hallitsivatkin ennen ensimmäistä maailmansotaa Suomen pieniä markkinoita.


title: Musiikki-Fazer

text: Vuonna 1925 Fazer saattoi sodan jälkeen lähettää taiteilijoita levyttämään ulkomaille. Yhteistyö jatkui Gramophonen kanssa nyt levymerkillä His Master’s Voice. Läpimurron tekivät Suomi Jazz Orkesterin hitit "Puuseppä" ja "Asfalttikukka", jolla lauloi Ture Ara salanimellä Topi Aaltonen. Yhtyeen kolmantena haitaristina toimi Vili Vesterinen. Hannes Konnon myöhempi suuruus oli myös valssi "Ruusuja hopeamaljassa". Vuoden 1929 kolmas hitti oli Ture Aran "Emma"-valssi eli "Surkea rakkaustarina". Levyä myytiin yli 30 000 kpl ja pian siitä äänitettiin Suomessa ja Yhdysvalloissa kaikkiaan kahdeksan uutta versiota. Tullimaksujen pudottua vuonna 1928 huippuvuonna 1929 myytiin Suomessa yli miljoona äänilevyä. Samaan päästiin Suomessa seuraavan kerran vasta 1970-luvulla.


title: Musiikki-Fazer

text:
Konrad Fazerin tyttärenpoika Roger Lindberg (1915−2003) siirtyi yrityksen johtoon 1940. Marraskuussa 1940 Lindberg matkusti Berliiniin mukanaan laulajat Matti Jurva ja Eero Väre. He tekivät levyjä Kristall -levymerkille.
Vuonna 1942 saksalaiset teknikot puolestaan tulivat Helsinkiin ja äänityksiin pääsi mm. lauluyhtye Harmony Sisters. Kristall ja Imperial -levymerkeillä ilmestyi silloin noin sata levyä. Näihin kuuluivat ensimmäiset ikivihreät esimerkiksi George de Godzinskylta (Sulle salaisuuden kertoa mä voisin), Pentti Viherluodolta ja Toivo Kärjeltä.


title: Musiikki-Fazer

text:
Suomeen oli sodan aikana perustettu uusi levy-yhtiö Rytmi, jolla oli oma studio ja prässäämö. Se ei ollut riippuvainen tuonnista. Sen osti myöhemmin Musiikki-Fazer kuten muutaman vuoden toimineen Electron.
Fazerin ensimmäinen oma levymerkki oli vuonna 1948 aloitettu Sävel, jonka merkittävät levytykset tekivät Henry Theel, Tapio Rautavaara ja Reino Helismaa. Samana vuonna Lindberg sai Euroopan toiseksi suurimman levy-yhtiön Decca Recordsin edustuksen Suomeen. Fazer ryhtyi tuottamaan suomalaisia levyjä Decca-merkillä. Orkesterinjohtajina toimivat Klaus Salmi ja Toivo Kärki. Fazerista tuli 1950-luvun alussa Suomen johtava levy-yhtiö.
Rytmin uusimpia artisteja olivat Olavi Virta, Erkki Junkkarinen, Kauko Käyhkö (Justeeri) ja Metro-tytöt.


title: Musiikki-Fazer

text: Vuonna 1955 Toivo Kärki siirtyi päätoimisesti johtamaan Musiikki-Fazerin levytuotantoa. Syntyi sarja uusia laulajia: Jorma Lyytinen, Vieno Kekkonen, Eila Pellinen, Juha Eirto, Eila Pienimäki, Tuula Siponius ja Pärre Förars. Suurmenestyksiä olivat mm. Juha Eirton "Tiikerihai", Eila Pellisen "Kaksi kitaraa" ja Eila Pienimäen "Vanhan veräjän luona". Vuonna 1955 Fazer julkaisi ensimmäiset LP-levynsä. Suuriin löytöihin kuului virolainen oopperalaulaja Georg Ots. Vuonna 1957 Fazer julkaisi Tallinnassa äänitetyn suomenkielisen version nimeltään "Saarenmaan valssi".


title: Musiikki-Fazer

text: 1960-luku toi mukanaan television, sävelradion, Eurovision laulukilpailut ja rockin. Fazer käynnisti levymerkit Philips ja Fontana. Aluksi koettiin suuri tangokuume. Pinnalla olivat Eino Grön, Eila Pienimäen "Tulenliekki" ja Taisto Tammi, jonka "Tango merellä" oli syksyllä 1963 Suomen eniten myyty levy. Vielä 1965 Esko Rahkonen tulkiten Unto Monosta pääsi listoille. Keväällä 1962 listaykkönen oli jo Marion Rungin Euroviisu "Tipi-tii", jonka teki Kari Tuomisaari. The Sounds -yhtyeen "Emma" oli kesän 1963 eniten myyty levy ja toi kotimaisen rautalankamusiikin suuren yleisön tietoisuuteen.


title: Musiikki-Fazer

text: Fazerin pianotehdas perustettiin 1963 ja Landolan kitaratehdas ostettiin 1973 sekä yhtiön 1920-luvulla alkanut äänilevytuotanto kasvoi. Roger Lindberg perusti 1966 Finnlevyn Philips-Polygramin kanssa. Vuonna 1968 Fazer osti myös Levytukku Oy:n levytuotannon. Lindberg osti vähitellen lisääkin kilpailijoita mm. vuonna 1972 Scandia-musiikki Oy:n.


title: Musiikki-Fazer

text:
1966 perustettu Finnlevy on suomalainen levy-yhtiö ja levymerkki, jonka katalogiin kuuluu laajalti tunnettuja suomalaisia artisteja ja yhtyeitä.
Finnlevyn pitkäaikainen kotimaisen tuotannon päällikkö oli jo Fazerilta tuttu Toivo Kärki. Vuosina 1970–1977 Kärjen päätoimisina yhteistyökumppaneina toimivat Vexi Salmi ja Juha Vainio. Vuonna 1974 Musiikki Fazer osti Finnlevyn kokonaan toiminimekseen. Vuodesta 1994 alkaen Finnlevy on Warner Music Finlandin aputoiminimi. Finnlevy jatkoi itsenäisenä levy-yhtiönä tuotantoa kuitenkin vielä toukokuuhun 1998 asti.


title: Musiikki-Fazer

text: Vuosina 1977—1990 Finnlevyllä oli oma levytysstudio Höyläämötie 16:ssa Helsingin Pitäjänmäellä, jota kutsuttiin Takomo-studioksi.


title: Musiikki-Fazer

text: Vuonna 1953 perustetun Scandia-Musiikki-levy-yhtiön osti Musiikki Fazer vuonna 1972. Scandian perustajat olivat Paavo Einiö, Herbert Katz ja Johan Vikstedt, joista Vikstedt kuitenkin myi pian osuutensa Harry Orvomaalle. Scandian alkuperäisenä toiminta-ajatuksena oli korkeatasoisen ulkomaisen jazzin tuonti Suomeen, mutta odotettua heikomman menestyksen vuoksi Harry Orvomaa siirsi toiminnan painopisteen iskelmämusiikkiin. Yhtiö oli 1950- ja 1960-luvuilla merkittävä tekijä suomalaisen kevyen musiikin alalla, mikä oli paljolti sanoittaja Sauvo Puhtilan, sovittaja ja levytyskapellimestari Jaakko Salon ja äänittäjä Aarre Elon ansiota. Levytykset tehtiin Helsingin Kulttuuritaloon rakennetussa Alppi-studiossa. Scandialle levyttäneitä artisteja olivat mm. Teuvo Valo, Annikki Tähti, Brita Koivunen, Laila Kinnunen, Vieno Kekkonen, Olavi Virta, Pauli Räsänen, Eino Grön, Reijo Taipale, Danny (Ilkka Lipsanen), Tapani Kansa, Kirka Babitzin ja Arto Sotavalta, harmonikkataiteilija Lasse Pihlajamaa sekä yhtyeistä Kullervo Linnan Humppa-Veikot ja Four Cats. Scandia jatkoi yhtiönä kuitenkin vielä 1970-luvun lopulle ja Fazerin alaisena levymerkkinä vielä tämänkin jälkeen. Vuonna 1964 perustetun Finndisc-levy-yhtiön oli ostanut Scandia vuonna 1971. Finndiscille perustettiin levymerkit Delta ja Rondo. 1982 synnytetty Finnscandia Musiikkiosakeyhtiö oli rekisteröity vuoteen 2010 asti.


title: Musiikki-Fazer

text:
Vuonna 1975 Fazerille perustettiin Hi-Hat -levymerkki Finndiscin alaisuuteen. Vuonna 1978 Toivo Kärki jäi eläkkeelle. Perinteisen iskelmän rinnalle oli noussut Suomi-rock. Finnlevyllä vuonna 1978 aloittivat Kräk! ja Dig It -levymerkit.
Hi-Hatin tuottajaksi nimitettiin Tommi Liuhala. Seppo Närhestä tuli Hi Hatin alkuvuosien kaupallisesti menestynein artisti.
Hi-Hat -merkille levyttäneitä ovat mm. Mikko Alatalo, Juice Leskinen, Urpo (Upi Sorvali), Kaija Koo, Puolikuu, Kalevala, Seppo Närhi, Heikki Sarmanto, Broadcast, Pave Maijanen, Tapani Kansa, Kassu Halonen ja Vanha Isäntä. Tuotteliaasta Alatalosta tuli Hi Hatin loppuvaiheen menestynein artisti. Hi Hatilla on vajaa 70 albumia ja reilut 100 singleä sisältävä katalogi.


title: Musiikki-Fazer

text: 1970- ja 1980-luvulla Fazer osti aimo määrän kotimaisia levy-yhtiöitä. Vuonna 1981 Fazer osti PSOn (Pohjoismainen Sähkö Oy). 1982 ryhmään kuuluivat vähittäiskauppojen ja soitinmyymälöiden lisäksi levymerkit Finnlevy, Scandia ja Finndisc sekä Levypiste, Scan-video, kevyen musiikin kustantamo Fazer, ￼￼Takomo-studio￼￼ ja Fazerin Musiikkikerho. Vuonna 1983 Landola-kitaratehdas myytiin takaisin yrittäjille. Vuonna 1988 Fazer osti Matti ja Teppo Ruohosen 1974 perustaman M & T Tuotannon ja ostoihin kuuluivat mm. Lasse Mårtensonin Kompass Records ja Rauno Lehtisen Sauna-Musiikki. Pianotehdas myytiin Hellas Pianolle syyskuussa 1988.


title: Musiikki-Fazer

text: Lindberg myi enemmistöomistuksensa MF-Investille ja sukulaisille vuonna 1988. Uusi yritys Fazer Musiikki Oy Fazer Musik Ab listautui pörssiin. 1990-luvun alussa yhtiö ehti vielä ostaa Discophonin. Yhtiön uudeksi omistajaksi tuli 30.11.1994 kansainvälinen suuryritys Warner Music. Warner Music Finland Oy on uusi uudelleen nimetty yritys.


title: Musiikki-Fazer

text: Warner myi vuonna 1998 äänitteiden vähittäismyynnin ja soitinmyynnin pois yrityksestä. Fazer Finnlevy lopetti tuotantoyhtiönä toukokuussa 1998, jolloin loppuivat myös Fazer Recordsin omat julkaisut.


title: Musiikki-Fazer

text: Fazerin konserttitoimisto toimii edelleen ja on Suomen suurin konserttiagentuuri.


title: Musiikki-Fazer

text: Jaakko Borgin aloitteesta syntyi 1979 taidemusiikkiin keskittynyt Finlandia Records, joka jatkoi Fazer-konsernin myynnin jälkeen Warnerille klassisten levyjen säännöllistä julkaisemista tuotantopäällikkö Jari Tiessalon johdolla aina kevääseen 2004 saakka.


title: Benny Carter

text: Bennett Lester "Benny" Carter (8. elokuuta 1907 – 12. heinäkuuta 2003) oli yhdysvaltalainen jazzmuusikko. Hän oli 1930-luvulta saakka monipuolinen, alansa johtaviin kuuluva alttosaksofonisti, klarinetisti, trumpetisti, säveltäjä ja yhtyeenjohtaja.


title: Benny Carter

text: Carter varttui Harlemissa ja levytti ensimmäistä kertaa 1928. Hän teki yhteistyötä Fletcher Hendersonin kanssa vuosina 1930–1931 ja johti sen jälkeen McKinney's Cotton Pickers -yhtyettä. Carterin oman big bandinsa kanssa 1930-luvun alkupuoliskolla tekemät levytykset lukeutuvat swingmusiikin keskeisimpiin. Hän työsti myös sovituksia Duke Ellingtonille.


title: Benny Carter

text: Carter työskenteli vuodet 1935–1938 Euroopassa ja muutti Los Angelesiin 1943. Lauluntekijänä hänen suurimpiin menestyksiinsä lukeutuu "Cow Cow Boogie", jolla Ella Mae Morse sai hitin vuonna 1942. Hän oli myös elokuvamusiikin säveltäjä.


title: Benny Carter

text: Vuonna 1987 Benny Carterille myönnettiin Grammy Lifetime Achievement Award ja 2000 National Medal of Arts. Hän lopetti esiintymisen vuonna 1997 ja kuoli 95-vuotiaana keuhkoputkentulehdukseen. Hänellä on tähti Hollywood Walk of Famella.


title: Simone Niggli

text: Simone Niggli (ent. Niggli-Luder, o.s. Luder, s. 9. tammikuuta 1978) on sveitsiläinen suunnistaja.


title: Simone Niggli

text: Simone Niggli on kaikkien aikojen menestyksekkäin suunnistaja. Hän on vuosina 2001–2013 voittanut ennätykselliset 23 maailmanmestaruutta, joista 20 henkilökohtaisilla matkoilla. Lisäksi hän on voittanut kymmenen Euroopan ja kolme Pohjoismaiden mestaruutta.


title: Simone Niggli

text: Opiskellessaan Turussa hän edusti Turun Suunnistajia ja voitti seuran riveissä Venlojen viestin 2002 ja Tiomilan 2003. Hän avioitui vuonna 2004 ja muutti Ruotsiin. Hän uusi molempien viestien voittonsa edustaen Ulricehamns OK -seuraa. Venlojen viestin hän voitti myös kahtena seuraavana vuonna sekä vuonna 2009. Vuonna 2015 Jukolan viestissä Niggli juoksi OLG Bernin avausosuuden tullen vaihtoon sijalla 132.


title: Mario Lanza

text: Mario Lanza (31. tammikuuta 1921 – 7. lokakuuta 1959) oli yhdysvaltalainen tenori ja Hollywood-filmitähti, jonka suosion huippu ajoittui 1940-luvun loppuun ja 1950-luvulle. Hänen ääntään verrattiin itsensä Enrico Caruson tenoriin, jota Lanza esittikin vuoden 1951 "Kuolematon Caruso" -elokuvassa. Hänen tunteikas tyylinsä ei aina ollut kriitikoiden mieleen, mutta hänen yleisösuosiotaan se ei vähentänyt.


title: Mario Lanza

text: Lanza kuoli sydänkohtaukseen 38-vuotiaana. Hänellä on tähti Hollywood Walk of Famella.


title: Liitokalat

text: Liitokalat eli lentokalat (Exocoetidae) ovat nokkakaloihin lukeutuva heimo, johon kuuluu noin 50 lajia. Lajit ryhmitellään yleensä seitsemästä yhdeksään eri sukuun. Liitokaloja tavataan kaikista lämpimän vyöhykkeen valtameristä, enimmäkseen Atlantin, Tyynen ja Intian valtameren trooppisissa ja subtrooppisissa vyöhykkeissä.


title: Liitokalat

text: Liitokalojen rintaevät ovat poikkeuksellisen suuret, ja niiden avulla kalat voivat tehdä lyhyitä lentomatkoja ilmassa merenpinnan yläpuolella. Liitokalojen lennähdysten pääasiallinen tarkoitus on nopea karkaaminen petokalojen ulottuvilta.


title: Liitokalat

text: Osa liitokaloista luo rintaevänsä 20–40 päivän välein. Joillakin lajeilla rintaevien ohella myös vatsaevät ovat epätavallisen kookkaat, jolloin kaloilla näyttää ikään kuin olevan neljä siipeä. Useimmat lajit ovat pituudeltaan korkeintaan noin 30 cm, mutta jotkut lajeista kasvavat noin puolen metrin mittaisiksi. Liitokalojen silmät ovat suhteellisesti suuremmat kuin kaloilla keskimäärin. Silmät ovat myös tavallista litteämmät, mikä parantaa näön tarkkuutta ilmassa lennon aikana. Liitokalat elävät meren pintakerroksessa ja käyttävät ravinnokseen planktonia.


title: Liitokalat

text: Lentämiseen valmistaudutaan uimalla alhaalta päin nopeasti kohti meren pintaa siten, että evät on taivutettu tiukan vartalonmyötäisesti. Lentoonlähtövaiheessa pyrstöevää käytetään potkurimaisesti ponnistukseen, jonka jälkeen rinta- ja vatsaevät levitetään lentoasentoon. Kalat eivät heiluttele eviään lennon aikana, vaan ne tekevät liitolennon. Liidon aikana kalojen nopeus saattaa nousta 60 kilometriin tunnissa. Liitojen pituus on tyypillisesti 30–50 metriä, mutta havaintoja on tehty jopa satojen metrien lennoista, joissa kalat käyttävät hyväkseen nousevia ilmavirtauksia purjelentokoneiden tavoin. Joskus kalat saattavat myös tehdä useammasta liidosta muodostuvan sarjaliidon ponnistaen pyrstöevällään välillä meren pinnasta lisää vauhtia.


title: Liitokalat

text: Kalojen joukossa liitokaloilla on hyvin poikkeukselliset kyvyt niitä uhkaavilta petokaloilta pakenemiseen, välttäen siten helposti esimerkiksi miekka- tai tonnikalojen saaliiksi joutumisen.


title: Liitokalat

text: Liitokaloja voidaan säilöä kuivattamalla, ja niitä syödäänkin suuria määriä Japanissa sushi-herkkupaloina. Myös liitokalojen mätiä, joka on rapeaa ja punaisen-oranssin väristä, nautitaan Japanissa Tobiko-sushina.


title: Kauhajoen vaakuna

text:
Kauhajoen vaakunan on suunnitellut heraldikko Ahti Hammar ja se on vahvistettu 17. lokakuuta 1952.
Kilven sinisessä yläkentässä on kaksi hopeista puhemiehen nuijaa ristikkäin. Nuijat viittaavat eduskunnan oleskeluun kunnassa talvisodan, tarkemmin 1. joulukuuta 1939 ja 12. joulukuuta 1940 välisenä aikana. Aaltokoro viittaa kunnan nimeen. Vaakunan hopeanvärisessä alakentässä on musta karhunpää, joka katsoo kohti. Karhun kieli on punainen. Pää viittaa Kauhajoen entisen emäpitäjän, Ilmajoen vanhaan sinettiin.


title: Kauhajoen vaakuna

text: Vaakunan selitys on: ""Aaltokorokatkoisen kilven sinisessä yläkentässä kaksi hopeista puhemiehen nuijaa ristikkäin, hopeisessa alakentässä kohti katsova musta karhunpää, jonka kieli punainen.""


title: Rullakiekon SM-liiga

text: Rullakiekon SM-liiga on Suomen rullakiekon pääsarjataso. SM-liigaa on pelattu vuodesta 1999 alkaen. Tätä ennen vuosina 1996–1998 pelattiin Suomen mestaruudesta kutsuturnauksessa Helsingin jäähallissa. Lisäksi vuonna 1998 pelattiin turnausmuotoinen sarja, jonka nimi oli In-Line Hockey Cup. Sen voitti MahtiAnkat ja toiseksi sijoittui Red Devils.


title: Rullakiekon SM-liiga

text: Rullakiekon SM-liiga on Suomen Jääkiekkoliiton alaista toimintaa. Liigassa noudatetaan Kansainvälisen jääkiekkoliiton sääntöjä. Otteluiden peliaika runkosarjassa on 4x12min ja ottelun päättyessä tasatulokseen varsinaisella peliajalla, pelataan neljän minuutin jatkoaika äkkikuolemaperiaatteella ja tarvittaessa sen jälkeen voittolaukauskilpailu. Playoff-otteluissa pelataan tarvittaessa 12min jatkoeriä "maalista poikki"-periaatteella.


title: Violetta Blue

text: Violetta Blue (oik. Ada Mae Johnson, s. 27. maaliskuuta 1977 Aberdeen, Washingtonin osavaltio, Yhdysvallat) on yhdysvaltalainen pornonäyttelijä. Hän käytti vuoteen 2007 asti taiteilijanimeä Violet Blue kunnes samannimisen kirjailijan aloittama oikeusjuttu pakotti hänet vaihtamaan nimeä.


title: Violetta Blue

text: Opiskeluaikoinaan Blue oli cheerleader neljän vuoden ajan. Hän toimi myös harrastelijataiteilijoiden alastonmallina. Siirryttyään Evergreen State Collegeen hänen pääaineensa oli ympäristötiede. Hän kuitenkin keskeytti opinnot ja muutti Las Vegasiin jossa aloitti työt stripparina. Puolen vuoden ajan hän esiintyi siellä nimellä Tally Ho. Blue muutti Utahiin Salt Lake Cityyn, jossa jatkoi esiintymisiään. Vuonna 2000 pornoalan agentti Roy Garcia huomasi hänet ja vei hänet Kaliforniaan, jossa hänelle olisi ollut tarjolla alastonmallin töitä. Mallintöitä hänen ei kuitenkaan onnistunut saamaan, joten Blue siirtyi pornoelokuvien pariin. Sittemmin hän on esiintynyt yli 300 pornoelokuvassa, muun muassa yhtiöille Wicked Pictures ja Vivid Entertainment. Blue tuli hyvin suosituksi Japanissa. Huhtikuussa Blue palasi Washingtonin osavaltioon. Elokuussa hän ilmoitti, ettei kuvaa enää seksikohtauksia miesten kanssa vaan keskittyy parisuhteeseensa. Blue sai lapsen toukokuussa 2007.


title: Karlstads Mekaniska Werkstad

text: AB Karlstads Mekaniska Werkstad (lyh. KaMeWa), oli ruotsalainen konepajayritys, jonka Gustaf Adolf Andersson perusti vuonna 1860 Karlstadissa Ruotsissa. Yritys valmisti 1880-luvulta alkaen sellu- ja paperiteollisuuden koneita ja laitteita, kuten paperikoneita.


title: Karlstads Mekaniska Werkstad

text: Vuodesta 1889 yritys valmisti myös vesiturbiineja ja laivojen propulsiolaitteistoja (KaMeWa-säätölapapotkurit). KMW fuusioitui Kristinehamns Mekaniska Werkstadin kanssa vuonna 1897 ja toimi tämän jälkeen sekä Karlstadissa että Kristinehamnissa. Vuosina 1936-1986 KMW kuului Johnson-konserniin. Vuonna 1986 paperiteollisuuden koneiden valmistus siirtyi suomalaisen Valmet Paperikoneet Oy:n (nyk. Metso Paper Oy) haltuun. Samanaikaisesti laivojen potkurilaitteistojen valmistus siirtyi englantilaisen Vickersin omistukseen, jonka jakauduttua toiminnot ovat siirtyneet englantilaiselle Rolls Roycelle.


title: Okkert Brits

text: Okkert Brits (s. 22. elokuuta 1973 Uitenhage, Etelä-Afrikka) on eteläafrikkalainen entinen seiväshyppääjä.


title: Okkert Brits

text: Brits voitti vuonna 1992 Afrikan-mestaruuden seiväshypyssä ja sijoittui Soulin nuorten MM-kisoissa kolmanneksi tuloksella 540. Kauden lopussa hän hyppäsi yleisurheilun maailmancupissa kolmanneksi. Seuraavana vuonna hän voitti jälleen Afrikan-mestaruuden, mutta karsiutui Stuttgartin MM-kisoissa tuloksella 565. Vuonna 1994 hän voitti yleisurheilun maailmancupin hypättyään 590. Seuraavana vuonna hän voitti kultaa Afrikan kisoissa ja MM-pronssia Barcelonan sisäratojen MM-kisoissa. Göteborgin ulkoratojen MM-kisoissa hän oli neljäs, mutta kauden lopussa hän voitti GP-finaalin tuloksella 595. Vuonna 1997 hän sijoittui Pariisin sisäratojen MM-kisoissa kuudenneksi ja vuonna 1998 hän voitti Afrikan-mestaruuden. Sevillan MM-kisoissa 1999 hän hyppäsi kymmenenneksi. Hän voitti samana vuonna kultaa Afrikan kisoissa.


title: Okkert Brits

text: Brits sijoittui Sydneyn olympialaisissa 2000 seitsemänneksi ja myöhemmin samana vuonna GP-finaalissa kolmanneksi. Seuraavana vuonna hän oli Lissabonin sisäratojen MM-kisoissa seitsemäs. Vuonna 2002 hän voitti Kansainyhteisön kisoissa kultaa ja voitti myöhemmin samana vuonna yleisurheilun maailmancupin. Pariisin MM-kisoissa 2003 hän voitti MM-hopeaa. Kauden lopussa hän sijoittui toiseksi. Seuraavana vuonna hän karsiutui sekä Budapestin sisäratojen MM-kisoissa että Ateenan olympialaisissa, mutta voitti Etelä-Afrikan-mestaruuden. Hän voitti maansa mestaruuden myös vuonna 2006. Samana vuonna hän voitti Afrikan-mestaruuden ja sijoittui yleisurheilun maailmancupissa viidenneksi.


title: Okkert Brits

text: Britsin pikkuveli Pieter on myös seiväshyppääjä. Okkert Brits pitää ennätyksellään hallussaan seiväshypyn Afrikan-ennätystä.


title: Guineansuomuhäntäorava

text: Guineansuomuhäntäorava ("Anomalurus pelii") on Afrikassa elävä jyrsijä. Se on erinomaisesti sopeutunut elämään puissa, ja sillä on kaikissa varpaissa kynnet. Guineansuomuhäntäorava painaa noin 750 grammaa, sen ruumis on noin 45 senttiä pitkä ja häntä on noin 35-senttinen.


title: Guineansuomuhäntäorava

text: Guineansuomuhäntäorava elää Länsi-Afrikassa, Guinean, Liberian ja Norsunluurannikon trooppisissa metsissä.


title: Guineansuomuhäntäorava

text: Ravinnokseen käyttämiään hedelmiä ja siemeniä se etsii kiipeilemällä puiden rungoilla.


title: Guineansuomuhäntäorava

text: Lisääntyminen on vähemmän tunnettua. Naaras saa kerrallaan 2–3 poikasta.


title: Guineansuomuhäntäorava

text: Suuri Eläinkirja. Wsoy 1998. ISBN 951-0-22848-6


title: Kuningas ja viisas neitsyt

text:
Kuningas ja viisas neitsyt () on Carl Orffin säveltämä ja librettoima Grimmin satuun pohjautuva ooppera, joka sai kantaesityksensä 20. helmikuuta 1943. Teos on yksi Orffin suosituimmista oopperoista.
__notoc__Kuninkaanlinna ympäristöineen satujen aikaan.


title: Kuningas ja viisas neitsyt

text: Eräänä päivänä maanviljelijä löytää kultaisen huhmareen. Tyttärensä varoituksista huolimatta hän vie löytönsä kuninkaalle. Häntä ei kuitenkaan palkita rehellisyydestään, vaan hänen epäillään pitäneen huhmareeseen kuuluvan petkeleen itsellään. Tyrmässä mies valittaa kohtaloaan ja surkuttelee, ettei kuunnellut tyttärensä neuvoa. Kuninkaan kiinnostus herää; hän kutsuu tytön luokseen ja antaa tälle kolme tehtävää, jotka tyttö ratkaisee. Kuningas ottaa tytön vaimokseen. Mutta uusi kuningatar ei ole ainoastaan viisas vaan myös oikeudenmukainen. Niinpä kun kuningas eräässä kiistantapauksessa langettaa väärän tuomion, kuningatar vaatii oikeudenmukaisuutta. Sen seurauksena hänet karkotetaan linnasta. Armosta hän saa ottaa arkussa mukaansa sen, ”mihin hänen sydämensä on eniten kiintynyt”. Ovela kuningatar tainnuttaa kuninkaan ja kun herätessään myöhemmin tämä löytää itsensä arkusta kukkivan puun alta.


title: Kraftwerk Union

text: Kraftwerk Union (KWU) oli saksalaisen Siemens AG:n voimalaitoksia valmistava tytäryhtiö. Sillä on tuotantolaitoksia Mülheim an der Ruhrissa, Erlangenissa, Berliinissä ja Offenbach am Mainissa.


title: Kraftwerk Union

text: Vuonna 1968 Siemens ja AEG aloittivat yhteistyön voimalaitoksien rakentamisessa. Yhteisyritys luotiin 1969 ja vuonna 1973 AEG:n voimalaitostuotanto siirtyi Kraftwerk Unionille. Myöhemmin KWU sulautettiin Siemensiin ja siitä tuli Siemens Nuclear Power-yksikkö.


title: Kraftwerk Union

text: Helsingissä sijaitsevan Kellosaaren kaasuturbiinivoimalan toimitti KWU. Se otettiin käyttöön vuonna 1974.


title: The Grim Adventures of Billy & Mandy

text: The Grim Adventures of Billy & Mandy on yhdysvaltalainen Emmy-palkittu animaatiosarja, jonka loi Maxwell Atoms. Sarja esiintyi ensi kerran Cartoon Networkilla elokuussa 2001, jolloin se oli alun perin osa Grim & Evil -sarjaa. Vuonna 2003 molemmista sarjoista tehtiin omat nimikko-ohjelmat, jolloin se sai nimekseen The Grim Adventures of Billy & Mandy ja toinen sarja sai nimekseen Evil Con Carne, jonka hahmoista Skarr teki edelleen muutamia esiintymisiä The Grim Adventures of Billy & Mandyssä. Sarjasta on myös tuotettu kolme televisioelokuvaa "Billy & Mandy’s Big Boogey Adventure", "Wrath of the Spider Queen" ja "".


title: The Grim Adventures of Billy & Mandy

text: Sarjassa keskitytään hahmojen Billy ja Mandy seikkailuihin Endsvillessä. Kaksikosta Billy ei ole ollenkaan älykäs vaan Mandyn sanoin kuvailtuna tyhmä. Mandy puolestaan on poikamainen tyttö, joka ei koskaan hymyile saati näytä tunteitaan. Hän myös määräilee kaikki päivän tekemiset joita Mandy joutuu kestämään Billyn kanssa. Eräänä päivänä heidän viettäessä Billyn hamsterin 10-vuotissyntymäpäivää, paikalle saapuu Viikatemies hakemaan jo ikääntyneen hamsterin sielun. Hänen yllätyksekseen kaksikko ei ole peloissaan hänen saapumisestaan. Päinvastoin Mandy kieltäytyy antamasta Billyn hamsteria Viikatemiehelle ja haastaa hänet mihin tahansa peliin. Mikäli Viikatemies voittaa, hän saa Billyn hamsterin sielun, mutta jos hän häviää, Viikatemiehestä tulee Billyn ja Mandyn ikuinen ystävä.


title: The Grim Adventures of Billy & Mandy

text:
Pelinä oli limbo, mutta pienen avustuksen ansiosta Viikatemies häviää suosikkipelissään ja joutuu olemaan Billyn ja Mandyn ystävä koko heidän elämänsä ajan. Viikatemies on aluksi luonteeltaan päivästä toiseen masentunut, mutta pian oppii elämään normaalien ihmisten tavoin huolimatta siitä, että hän on tuo monia yliluonnollisia olentoja Billyn ja Mandyn elämään, jotka tekevät kolmikon elämästä tavallista erikoisemman.
Hän on 10-vuotias poika, jota myös idiootiksi kuvaillaan. Tästä huolimatta hän on jatkuvasti iloinen riippumatta siitä missä hän on. Billy on luonteeltaan utelias ja nauttii tutkiessaan ympäristöä, olipa hän katsomassa pyykkien kuivumista tai toisessa universumissa. Uteliaisuutensa seurauksena hän joutuu ongelmiin, joista Billy ei selviä yksin, minkä vuoksi hänen ystävänsä Mandy ja Grim saavatkin olla jatkuvasti pelastamassa häntä tukalista tilanteista. Eräässä Billyn kallosta otetussa röntgenkuvassa näkyy, että Billyn aivot ovat tämän nenässä.


title: The Grim Adventures of Billy & Mandy

text:
Tällä yksi-ilmeisellä tytöllä on joka asiaan mielipide. Hän osaa tästä huolimatta olla julma, mikä juontuu hänen tavastaan ajatella loogisesti ja kurinalaisesti. Mandy ei pelkää sanoa suoraan mielipidettään ja usein saakin haluamansa pelkällä lujalla tahdonvoimalla ja periksiantamattomuudella. Mandy pitää vallasta ja muiden hallitsemisesta, minkä vuoksi Billy ja Grim ovat hänelle lähes täydellisiä ystäviä.
Mandy on lähestulkoon aina pahalla tuulella eikä koskaan hymyile. Luonteensa vuoksi jopa hänen vanhempansa pelkäävät häntä.


title: The Grim Adventures of Billy & Mandy

text: Grim on yliluonnollinen, tuhansia vuosia vanha olento. Hänen edellinen tehtävänsä oli kerätä ja toimittaa sieluja manalaan. Tähän päivään asti Grim on kuitenkin joutunut olemaan Billyn ja Mandyn ystävä, jota hän tuleekin olemaan koko heidän loppuelämänsä heille häviämisen vuoksi. Hän puhuu jamaikan aksentilla.


title: The Grim Adventures of Billy & Mandy

text: Nergal on paha olento, joka karkotettiin syvälle Maan keskipisteeseen kauan aikaa sitten. Hän on silti voimakas ja pelottava olento, joka kuitenkin haluaa vain ystäviä. Ikävä kyllä Nergalille ystävien hankkiminen tuottaa paljon hankaluuksia.


title: The Grim Adventures of Billy & Mandy

text: Hoss vaeltelee pitkin maailmaa etsien yliluonnollisia olioita, joita hän yrittää tuhota. Hoss kutsutaan usein paikalle, kun Mandy ja hänen ystävänsä joutuvat tukalaan tilanteeseen, josta he eivät itse pääse pois. Hoss kyllä tulee paikalle vaikka hän ei pidäkään Grimistä ymmärrettävästä syystä.


title: The Grim Adventures of Billy & Mandy

text: Billyn kaveri, joka tunnetaan koulussa nörttinä. Irwin joutuu aina pulaan Billyn tavoin ja hän olisi iloinen mikäli selviäisi lapsuutensa hengissä. Irwin on myös ihastunut Mandyyn, joka päinvastoin yrittää kaikin keinoin päästä hänestä eroon.


title: Rhode Islandin yliopisto

text: Rhode Islandin yliopisto (, URI) on julkinen yliopisto Rhode Islandin osavaltiossa, Yhdysvalloissa. Sen pääkampus sijaitsee Kingstonin kaupungissa. Lisäksi sillä on kampukset Narragansettissa, Providencessa ja West Greenwichissä. Yliopistossa on noin 14 500 opiskelijaa. Se perustettiin vuonna 1892 nimellä "Rhode Island College of Agriculture and Mechanic Arts".


Yleisurheilun maailmanmestaruuskilpailut 2011 järjestettiin 27. elokuuta – 4. syyskuuta 2011 Etelä-Koreassa, Daegussa. Kilpailut olivat järjestyksessään 13. ulkoradan kisat. Kisa-areenaksi valittiin Daegu Stadium. Yhdysvallat oli jo viidennen peräkkäisen kerran kilpailujen menestynein maa, Suomen joukkue jäi toistamiseen ilman mitaleita – ja lisäksi ensimmäistä kertaa ilman pistesijoja. Suomen parhaiten pärjänneet urheilijat olivat yhdeksänneksi lajiensa loppukilpailuissa tulleet keihäänheittäjä Antti Ruuskanen ja moukarinheittäjä Olli-Pekka Karjalainen.


title: Yleisurheilun maailmanmestaruuskilpailut 2011

text: Kisoihin saa ottaa mukaan enintään neljä A-rajan ylittänyttä tai yhden B-rajan ylittäneen enintään kolmen A-rajan ylittäneen kanssa. Vaihtoehtoisesti maa voi lähettää kilpailuun kaksi B-rajan ylittänyttä mutta vain toinen heistä voi kilpailla. Jos jokin maa ei voi tai ei halua lähettää ketään rajan ylittänyttä, maalla on oikeus lähettää yksi mies- ja yksi naisurheilija johonkin yksilölajiin (lukuun ottamatta 10 kilometrille, estejuoksuun tai otteluihin). Kisaisäntänä Etelä-Korea saa lähettää yhden kilpailijan tai yhden viestijoukkueen jokaiseen lajiin vaikka rajaa ei olisi saavutettu. Hallitsevat maanosamestarit vuosilta 2010 ja 2011 luetaan A-rajan ylittäneiksi. Näiden lisäksi hallitsevat maailmanmestarit voi lähettää kilpailuihin.


text: Kilpailla saa enintään kolme urheilijaa joka maasta. Viesteissä saa olla kuuden hengen joukkue, joista neljä kilpailee. Jokaisen 100 m ja 400 m yksilölajeihin valitun (myös neljännen varamiehen) pitää kuulua viestijoukkueeseen, jos maalla sellainen on. Maratonille voi lähettää seitsemän urheilijaa, joista viisi saa kilpailla.


text: Kisaraja pitää saavuttaa 1. lokakuuta 2010 – 15. elokuuta 2011 välisenä aikana paitsi pitkille matkoille ja otteluihin karsinta-aika on alkanut jo 1. tammikuuta 2010. Kenttälajeihin ja 400 metrin juoksuun sekä sitä pidempiin voidaan valita myös hallituloksilla.


title: Pohjannaula (yhtye)

text: Pohjannaula oli suomalainen folkrock-yhtye, joka toimi vuosina 1995–2011. Lilith julkaisi yhtyeen debyyttialbumin ("Kivi") vuonna 1998. Albumin tuottivat Mara Salminen ja A. W. Yrjänä. Vuonna 2000 Pohjannaula siirtyi EMIlle, joka julkaisi yhtyeen kaksi seuraavaa albumia ("Pässinpää" ja "Päreinä"). Juha Menna lähti bändistä kesken "Päreinä"-albumin nauhoitusten ja uudeksi rumpaliksi tuli Hermanni Peltola. Pohjannaulan neljäs albumi ("Tätä kaikki kaipaa") julkaistiin yhtyeen oman levymerkin Uho Recordsin alla vuonna 2005. Albumilla yhtyeen kokoonpanossa oli taas tapahtunut muutoksia, kun Antero Aunesluoman tilalle basistiksi tuli Tuomo Kuure. Antero Aunesluoma on soittanut Pohjannaulan jälkeen yhtyeissä Sapattivuosi, Blake sekä Kivireki, jossa yhdessä Juha Mennan kanssa. Kivireessä oli aiemmin mukana myös Tomi Rikkola ja bassossa Tuomo Kuure. Yhtyeen rumpali Hermanni Peltola tunnetaan DJ-projekteissaan nimellä DJ Svengali. Pohjannaula lopetti toimintansa helmikuussa 2011.


title: Catulli carmina

text: Catulli carmina on Carl Orffin säveltämä näyttämöteos, joka pohjautuu Catulluksen runoihin. Teos kuuluu Orffin triptyykkiin, johon kuuluvat lisäksi "Carmina Burana" ja "Trionfo di Afrodite". "Catulli carmina" sai ensiesityksensä 6. marraskuuta 1943.


title: Catulli carmina

text: Tanssiroolit:Kuoro:Vanhukset suhtautuvat nuorten rakkaudentunnustuksiin ivallisesti. Heidän mottonsa on: kaikki on vain teeskentelyä, mikään ei säily ikuisesti. Kiista vastakkaisista mielipiteistä jää toistaiseksi ratkaisematta, vasta varsinaisen esityksen tapahtumat tuovat selkeyttä asiaan. Lesbia tapaa Catulluksen, joka nukahtaa hänen syliinsä. Lesbia jättää Catulluksen saman tien ja menee kapakkaan viihdyttämään rakastajiaan tanssillaan. Voidakseen avata Lesbian vielä uudelleen, Catullus asettuu nukkumaan kadulle tytön asunnon eteen. Hänen unensa Lesbiasta ja tämän rakkaudesta Caeliusta kohtaan havahduttaa Catulluksen hereille. Yhä Lesbiaan rakastuneena Catullus kirjoittaa Ipsitillalle kirjeen ja torjuu vanhan ilotytön, Ameanan. Lopulta hän huomaa Lesbian tämän rakastajien ja ystävien seurassa. Häikäilemättömästi Catullus jättää Lesbian. Suuttunut Lesbia pakenee.


title: Catulli carmina

text: Elinvoimaisten nuorten taistelu kokeneita vanhuksia vastaan kääntyy nuorten hyväksi, jotka eivät koskaan opi vanhempiensa virheistä vaan jotka sokeina seuraavat omia intohimojaan: "Eis aiona. Ikuisesti sinun!"


title: Tukholman synagoga

text: Tukholman synagoga () on synagoga Ruotsin pääkaupungissa Tukholmassa, Norrmalmin kaupunginosassa, Berzelii parkin vieressä. Se on rakennettu vuosina 1861–1870 arkkitehti Fredrik Wilhelm Scholanderin tekemien suunnitelmien mukaisesti. Seurakuntatalo on valmistunut 1927.


title: Tukholman synagoga

text: Tukholman synagoga valmistui samana vuonna, jona juutalaiset saivat Ruotsissa täydet kansalaisoikeudet. Rakennuksen arkkitehtuuri herätti aikanaan kansainvälistä huomiota. Monista 1800-luvun eurooppalaisista synagogista poiketen se ei perustu uusmaurilaisuuteen vaan muinaiseen assyrialaiseen arkkitehtuuriin.


title: Tukholman synagoga

text: Synagogaan mahtuu noin 900 henkeä.


title: Purppuraselkäkolibri

text: Purppuraselkäkolibri ("Aglaeactis aliciae") on erittäin uhanalainen eteläamerikkalainen kolibri.


title: Purppuraselkäkolibri

text: Purppuraselkäkolibri kasvaa 12–13 cm pitkäksi. Sen vartalo ja siivet ovat yleisväriltään tummanruskeat, rinta valkea ja selkä nimensä mukaan purppuranpunainen.


title: Purppuraselkäkolibri

text: Laji elää Perussa pienellä alueella noin kolmen kilometrin korkeudessa kasvavissa haavikoissa. Paikallinen metsäteollisuus hävittää purppuraselkäkolibrin pesimäalueita ja istuttaa niiden tilalle nopeakasvuisempaa eukalyptusta. Laji luokiteltiin välillä äärimmäisen uhanalaiseksi elinalueen kutistumisen takia, mutta IUCN muutti statuksen erittäin uhanalaiseksi, koska laji eli luultua laajemmalla alueella. Yksilöitä arvellaan olevan jäljellä alle tuhat, mahdollisesti enää 250.


title: Yhdysvaltain Grand Prix 1990

text: Yhdysvaltain Grand Prix 1990 oli Formula 1 -sarjan kauden 1990 avausosakilpailu, joka ajettiin 11. maaliskuuta 1990 Phoenixin katuradalla Yhdysvalloissa. Kilpailun voitti McLarenilla ajanut Ayrton Senna.


title: Douglas SBD Dauntless

text: Douglas SBD Dauntless oli Yhdysvaltalainen lentotukialuksilta toimiva syöksypommittaja, jota käytettiin toisessa maailmansodassa. Sitä käytettiin Tyynenmeren alueella. Vaikka se oli vuonna 1941 vanhentunut, konetta käytettiin edelleen menestyksekkäästi. Se ei ollut erityisen haavoittuva, vaan se kesti iskuja. Midwayn taistelussa Dauntlessit upottivat neljä japanilaista lentotukialusta. Yhdysvaltain armeijan ilmavoimien (USAAF) versio tunnettiin nimellä A-24 Banshee. Dauntlessia käyttivät Yhdysvaltojen lisäksi Australia, Chile, Ranska, Meksiko, Marokko, Uusi-Seelanti ja Yhdistynyt kuningaskunta.


title: Douglas SBD Dauntless

text: Joulukuussa 1941 tätä konetyyppiä käyttivät seuraavat USA:n lentotukialukset: USS Enterprise, USS Lexington, USS Saratoga sekä USS Yorktown.


title: Noël Lee

text: Noël Lee (25. joulukuuta 1924 – 15. heinäkuuta 2013) oli Pariisissa asunut yhdysvaltalainen klassinen pianisti ja säveltäjä.


title: Noël Lee

text: Lee aloitti musiikilliset opintonsa jo viiden vuoden ikäisenä. Myöhemmin hän opiskeli Harvardin yliopistolla Walter Pistonin, Irving Finen ja Tillman Merrittin johdolla sekä Uuden-Englannin konservatoriossa. Hän on toisen maailmansodan veteraani. Hän lähti vuonna 1948 Pariisiin, jossa häntä opetti Nadia Boulanger.


title: Noël Lee

text: Paristasadasta Leen vuoden 1955 jälkeen tekemästä pianolevytyksestä neljätoista voitti "Grand Prix du Disquen". Ohjelmistoon kuului mm. Johann Sebastian Bachia, Franz Schubertia, Claude Debussya, Maurice Ravelia ja Elliott Carteria. Hän levytti soolouransa ohessa myös nelikätisellä pianolla sekä piano–viulu-duona.


title: Noël Lee

text: Vaikka Noël Lee tunnetaan ensisijaisesti pianistina, hän oli myös monipuolinen säveltäjä. Tuotantoon kuuluu esimerkiksi kamarimusiikkia, orkesterimusiikkia, pianoteoksia ja laulumusiikkia.


title: Ilostiikkaa

text: Ilostiikkaa on Ella Lahtisen toinen sooloalbumi. Ennen tätä albumia hän on laulanut Tenavatähti 1992 -levyllä, Lapsen tähden -kokoelmalevyllä sekä tehnyt ensimmäisen sooloalbuminsa Monen monta mukavaa.


title: Ilostiikkaa

text: Levy on lastenmusiikkia ja sillä on uskonnollinen teema. Levyn on julkaissut Ristin voitto ry vuonna 1994.


title: Tommy Haas

text: Thomas Mario "Tommy" Haas (s. 3. huhtikuuta 1978 Hampuri) on saksalainen ammattilaistennispelaaja. Hänellä on myös Yhdysvaltain kansalaisuus. Hän on voittanut urallaan 13 ATP-turnausta ja ollut maailmanlistalla toisena vuonna 2002.


title: Tommy Haas

text: Haas aloitti tenniksen peluun muutaman vuoden iässä. Hänen ensimmäinen valmentajansa oli hänen tenniksenopettajaisänsä Peter Haas. Ollessaan 13-vuotias Haas muutti Floridaan harjoittelemaan tennistä Nick Bollettierin johtamaan tennisakatemiaan. Bollettierin akatemiassa harjoitteli samaan aikaan myös Haasin vanhempi sisar Sabine.


title: Tommy Haas

text: Haas aloitti tennisammattilaisen uransa vuonna 1996. Ensimmäisenä ammattilaisvuonnaan hän kiersi pääasiassa haastajatason turnauksia ja eteni näistä turnauksista kahden loppuotteluun. Syksyllä 1996 hän pelasi ensimmäistä kertaa Yhdysvaltain avointen kaksinpelin pääsarjassa. Hän putosi turnauksen ensimmäisellä kierroksella hävittyään ottelun Michael Stichiä vastaan neljässä erässä. Kaudella 1997 Haas pelasi kahden kaksinpeliturnauksen, Birminghamin haastajaturnauksen ja Lyonin ATP-turnauksen, loppuottelussa, eteni Hampurin Super 9 -turnauksen välieriin ja pelasi ensimmäistä kertaa Wimbledonin kaksinpelin pääsarjassa. Hän nousi ATP:n kaksinpelin maailmanlistalla viidenkymmenen parhaan joukkoon ja oli vuoden aikana parhaimmillaan listan sijalla 41. Seuraavana vuonna Haas pelasi toistamiseen Lyonin ATP-turnauksen loppuottelussa ja teki ensiesiintymisensä Australian ja Ranskan avointen kaksinpelin pääsarjassa. Hän oli myös osa Saksan voitokasta World Team Cup -joukkuetta.


title: Tommy Haas

text: Haasin läpimurtokausi oli kausi 1999. Hän nousi helmikuussa kaksinpelin maailmanlistan kahdenkymmenen kärkeen ja syyskuussa jo sijalle kymmenen (hän piti kymmenettä sijaa yhden viikon). Hän otti helmikuussa 1999 ensimmäisen turnausvoittonsa ATP-kiertueella voitettuaan Memphisissä kovalla alustalla pelatun turnauksen loppuottelussa Jim Courierin suoraan kahdessa erässä. Hän pelasi myös kahden muun ATP-turnauksen, tammikuisen Aucklandin turnauksen ja heinäkuisen Stuttgartin turnauksen, loppuottelussa sekä myös International Tennis Federationin järjestämän Grand Slam Cupin loppuottelussa. Hänen paras tuloksensa kauden Grand Slam -turnauksissa oli välieräpaikka Australian avoimissa. Kaudella 2000 Haas jäi ilman turnausvoittoja, mutta pelasi kahden ATP-turnauksen loppuottelussa. Syksyllä 2000 hän eteni Sydneyn olympialaisten kaksinpelin loppuotteluun ja voitti hopeaa, kun Jevgeni Kafelnikov vei viisieräisen loppuottelun.


title: Tommy Haas

text: Kaudella 2001 Haas voitti neljä turnausta, enemmän kuin millään muulla kaudella. Tammikuussa hän voitti Adelaiden turnauksen loppuottelussa Nicolás Massún, elokuussa Long Islandin turnauksen loppuottelussa Pete Samprasin ja lokakuussa Wienin turnauksen loppuottelussa Guillermo Cañasin sekä Stuttgartin turnauksen loppuottelussa Max Mirnyin. Stuttgartin turnaus kuului ATP:n Masters-sarjaan. Kaikki neljä turnausta pelattiin kovalla alustalla. Haas nousi vuoden 2001 lopulla takaisin kaksinpelin maailmanlistan kymmenen kärkeen kahden vuoden tauon jälkeen. Vuoden 2002 alussa hän eteni Australian avointen välieriin, joissa Marat Safin oli vahvempi, ja toukokuussa hän pelasi Rooman Masters-turnauksen loppuottelussa, jonka voitti Andre Agassi. Rooman jälkeen Haas nousi kaksinpelin maailmanlistan sijalle kaksi, joka on korkein sijoitus hänen urallaan. Keväällä 2002 Haasin vanhemmat olivat moottoripyöräonnettomuudessa Floridassa ja hänen isänsä joutui koomaan kolmeksi viikoksi. Haas oli onnettomuuden jälkeen kaksi kuukautta poissa pelikentiltä. Tauosta huolimatta hän pysyi kuitenkin maailmanlistan kolmen kärjessä suuren osan kaudesta.


title: Tommy Haas

text: Haas oli pelaamatta koko kauden 2003 olkapäävammojen vuoksi. Hän palasi kentille seuraavan vuoden helmikuussa ja voitti vuoden aikana kaksi turnausta, Houstonin massakenttäturnauksen ja Los Angelesissä kovalla alustalla pelatun turnauksen. Houstonin loppuottelussa hän voitti Andy Roddickin ja Los Angelesin loppuottelussa Nicolas Kieferin. Syyskuussa 2004 hän pelasi ensimmäistä kertaa Yhdysvaltain avointen puolivälierissä. Vuoden pelaamattomuuden vuoksi kaksinpelin maailmanlistalta kokonaan vuoden 2003 lopulla pudonnut Haas oli kauden 2004 ensimmäisen turnauksensa jälkeen helmikuussa maailmanlistan sijalla 1086 ja marraskuussa hän nousi listan sijalle 17. Kaudella 2005 Haas ei menestynyt kaksinpelissä ja hänen maailmanlistasijoituksensa laski kymmeniä pykäliä kauden edetessä. Keväällä 2005 Haas oli voittamassa toisen kerran urallaan joukkueturnaus World Team Cupia.


title: Tommy Haas

text: Kauden 2006 alusta Haasin valmentajana on toiminut Thomas Högstedt, jonka edeltäjä oli David Ayme. Haas voitti kolme kovalla alustalla pelattua turnausta. Helmikuussa hän voitti Delray Beachin ja Memphisin turnaukset, joiden loppuotteluissa hän voitti Xavier Malissen ja Robin Söderlingin, ja heinäkuussa Los Angelesin turnauksen, jonka loppuottelussa kaatui Dmitri Tursunov. Syksyllä 2006 Haas eteni Yhdysvaltain avointen kaksinpelin puolivälieriin, mikä oli hänen kauden paras Grand Slam -turnausten tuloksensa. Hän nousi marraskuussa 2006 ATP:n maailmanlistalla sijalle 11 oltuaan vuoden ensimmäisellä listalla sijalla 45. Haasin ensimmäinen turnaus kaudella 2007 oli Australian avoin tennisturnaus, jossa hän eteni kolmannen kerran urallaan välieriin. Hän kohtasi välierissä Fernando Gonzálezin, joka voitti välieräottelun suoraan kolmessa erässä. Helmikuussa 2007 Haas voitti kolmannen kerran Memphisin turnauksen, jonka loppuottelussa hän kaatoi Andy Roddickin suoraan kahdessa erässä. Hän oli vuoden 2007 aikana kaksinpelin maailmanlistalla sijoilla 9–13.


title: Tommy Haas

text: Vuoden 2008 lopulla Haas putosi maailmanlistalla sijalle 82. Kesäkuussa 2009 hän voitti ensimmäisen ATP-turnauksensa yli kahteen vuoteen, kun hän kukisti Hallen turnauksen loppuottelussa Novak Đokovićin erin 6–3, 6–7(4), 6–1. Wimbledonissa 2009 Haas eteni välieriin voitettuaan puolivälierissä Novak Đokovićin lukemin 7–5, 7–6(6), 4–6, 6–3. Välierissä hän hävisi Roger Federerille lukemin 6–7(3), 5–7, 3–6.


title: Tommy Haas

text: Vuoden 2010 ensimmäisessä Grand Slam- turnauksessa Australian avoimissa Haas selviytyi 3. kierrokselle häviten siellä ranskalaiselle Jo-Wilfried Tsongalle 4-6, 6-3, 1-6, 5-7.


title: Tommy Haas

text: Haasin vanhemmat ovat Itävallan Grazissa syntyneet Peter ja Brigitte Haas. Hänellä on kaksi sisarta, vanhempi sisar Sabine ja nuorempi sisar Karin.


title: Ruby Dee

text: Ruby Ann Dee (o.s. Wallace; 27. lokakuuta 1922 Cleveland, Ohio – 11. kesäkuuta 2014 New Rochelle, New York) oli yhdysvaltalainen näyttelijä.


title: Ruby Dee

text: Dee syntyi Clevelandissa, Ohiossa, mutta varttui New Yorkin Harlemissa. Hän valmistui Hunter Collegesta vuonna 1945 ja saavutti alun perin tunnustusta Broadway-työllään. Noin vuodesta 1950 alkaen hän sai kasvavaa mainetta myös elokuvanäyttelijänä. Tunnettuja varhaisen uran elokuvia edustaa muiden muassa "Särkynyt illuusio" (1961).


title: Ruby Dee

text: Ruby Dee oli moninkertainen Emmy-ehdokas ja kaksinkertainen Emmy-voittaja. Vuonna 2007 hänelle myönnettiin myös ”parhaan puhutun albumin” Grammy-palkinto "With Ossie And Ruby: In This Life Together" -julkaisusta. Eräs Deen myöhemmistä menestyksistä tuli elokuvalla "Do the Right Thing – kuuma päivä" vuonna 1989. Hän oli Oscar-ehdokkaana parhaasta naissivuosasta vuonna 2008 elokuvassa "American Gangster".


title: Ruby Dee

text: Näyttelijä Ossie Davis oli Ruby Deen puoliso vuodesta 1948 kuolemaansa. Kaksikko tuli tunnetuksi mustien oikeuksien puolustamisestaan; kumpikin tunsi läheisesti Martin Luther King Jr:n ja Malcolm X:n. Yksi Ruby Deen ja Ossie Davisin lapsista on bluesmuusikko Guy Davis. Dee toipui rintasyövästä, ja hänelle myönnettiin Yhdysvaltain National Medal of Arts vuonna 1995.


title: Tuulee

text: Tuulee on artisti Ella Lahtisen kolmas sooloalbumi. Hänen aikaisempia sooloalbumeitaan ovat lastenlevyt Monen monta mukavaa sekä Ilostiikkaa. Näitä ennen hän on laulanut mm. Tenavatähti 1992 -levyllä sekä Lapsen tähden -kokoelmalevyllä. Lisäksi Tenavatähti-kokoelmalta löytyvä levytys Lounatuulen laulu on ehtinyt päätyä myös useille muille levyille, joihin on koottu lastenlauluja.


title: Tuulee

text: Levy sisältää nuorille suunnattua gospel-musiikkia. Levyn on julkaissut Prisma musiikki/Aika Oy vuonna 1999.


title: Marlborough House

text: Marlborough House on kartano Westminsterissä Lontoossa Englannissa. Se rakennettiin Marlborough’n herttuattarelle Sarah Churchillille, ja se valmistui 1711. Rakennuksen suunnittelusta vastasi Christopher Wren. Se oli runsaat sata vuotta Marlborough’n herttuoiden ja herttuattarien Lontoon-residenssinä.


title: Marlborough House

text: Englannin kruunu otti kartanon haltuunsa vuonna 1817. 1820-luvulla kartanon purkamista harkittiin, mutta päätöstä ei tehty. Rakennusta käyttivät kuningasperheen jäsenet, ja sitä laajennettiin James Pennethornen suunnitelmien mukaisesti vuosina 1861–1863. Vuosina 1863–1901 se oli Walesin prinssi Albert Edwardin koti ja oli tuona aikana Lontoon seurapiirielämän keskus.


title: Marlborough House

text: Edvarid VII:n kuoltua vuonna 1910 hänen leskensä, kuningatar Alexandra, muutti Marlborough Houseen. Hänen koiriensa ja lemmikkikaninsa pienet hautakivet ovat edellene talon puutarhassa.


title: Marlborough House

text: Vuonna 1936 Marlborough Housesta tuli Yrjö V:n lesken kuningatar Maryn Lontoon-residenssi. Maryn kuoltua 1959 kuningatar Elisabet II lahjoitti kartanon Kansainyhteisön sihteeristölle, jonka käytössä se on edelleen.


title: Raul Hilberg

text: Raul Hilberg (2. kesäkuuta 1926 – 4. elokuuta 2007, Williston, Vermont, Yhdysvallat) oli yksi tunnetuimmista ja arvostetuimmista holokaustiin perehtyneistä tutkijoista. Hänen kolmiosainen, yli 1200-sivuinen pääteoksensa oli vuonna 1961 ilmestynyt The Destruction of the European Jews. Hillberg kuoli keuhkosyöpään 81-vuotiaana.


title: Ohio (joki)

text:
Ohiojoki on Mississippin suurin sivujoki Yhdysvaltojen itäosassa. Maan historian alkuaikoina se oli tärkeä väylä asutuksen leviämiselle. Joki virtaa kuuden osavaltion alueella ja sen valuma-alueelle kuuluu 14 osavaltiota, joiden alueella sen lukuisat sivujoet virtaavat. 1700-luvulla Ohiojoki oli rajana vapaiden ja orjakaupan sallineiden alueiden välillä.
Virallisesti joki alkaa Allegheny- ja Monongahelajokien yhtyessä Pittsburghissa, Pennsylvaniassa. Tehtyään jyrkän käännöksen etelään ja etelälounaaseen joki virtaa Länsi-Virginian, Ohion ja Pennsylvanian rajapisteestä edelleen lounaaseen muodostaen rajan Länsi-Virginian ja Ohion osavaltioiden välille Wheelingin kaupungista eteenpäin. Sitten joki etenee mutkitellen lounaaseen ja länteen Länsi-Virginian, Kentuckyn, Ohion, Indianan ja Illinoisin rajoilla, kunnes se yhtyy Mississippijokeen Cairon kaupungin lähistöllä Illinoisissa.


title: Ohio (joki)

text: Suurimpia joenvarren kaupunkeja ovat Pittsburgh, Cincinnati, Louisville, Evansville ja Huntington.


title: Kometes

text: Kometes (, ) on antiikin Kreikan aikainen miehen etunimi, joka tarkoitti "pitkien hiuksien kantajaa".


title: Kometes

text: Kreikkalaisessa mytologiassa nimen kantajia olivat:


title: Ranskan kunnat

text: Kunta () on Ranskan pienin hallinnollisen jaon yksikkö. Kunta vastaa yleensä kaupungin tai kylän aluetta. Ranskan kuntien pinta-alat ja erityisesti asukasluvut voivat vaihdella huomattavasti: väkirikkaimmassa kunnassa Pariisissa on yli kaksi miljoonaa asukasta, pienimmissä taas ei yhtään.


title: Ranskan kunnat

text: Vuoden 2017 alussa Ranskassa oli yhteensä 35 498 kuntaa, kun niitä vuosituhannen alussa oli vielä yli 36 000. Kunnat käsittävät koko Ranskan alueen, lukuun ottamatta Wallista ja Futunaa ja muutamia territorioita ilman vakituista asutusta. Suurista väestöeroista huolimatta kaikilla kunnilla on periaatteessa samantyyppinen hallintojärjestelmä: kuudeksi vuodeksi valittava kunnanvaltuusto ja pormestari. Kuntajärjestelmä luotiin Ranskan suuren vallankumouksen yhteydessä. Kuntien suuresta määrästä huolimatta – Ranskan kunnat muodostavat noin puolet Euroopan unionin kunnista – niiden määrä on pysynyt viime vuosina suhteellisen samana.


title: Ranskan kunnat

text: Ranskan kuntahallinto perustettiin Ranskan suuressa vallankumouksessa entisten seurakuntien tilalle.


title: Ranskan kunnat

text: Kuntien asema on taattu perustuslaissa ja se on tärkeä taso Ranskan aluehallinnossa. Valtio on määrännyt kuntien nimet, ja niitä voidaan muuttaa valtioneuvoston ("Conseil d'État") asetuksella. Kuntien suurista väestö- ja pinta-alaeroista huolimatta niillä on samanlainen hallintorakenne ja samat toimivaltuudet (pois lukien Pariisi, Marseille ja Lyon, joita säätelee eri laki). Alsace-Mosellen kunnilla on omia erityisiä juridisia erikoisuuksia johtuen ajalta 1871–1919, jolloin alue oli Saksan keisarikunnan alainen. Pariisia ja sitä ympäröivien departementtien (ns. "petite couronne" eli Hauts-de-Seinen, Seine-Saint-Denis'n ja Val-de-Marnen departementit) kunnilla on myös omia erityissääntöjään, koskien etupäässä alueen poliisin hallintoa.


title: Ranskan kunnat

text: Kuntaa hallinnoi kunnanvaltuusto ("conseil municipal"), jonka jäsenet valitaan suoralla kansanvaalilla kuuden vuoden vaalikaudeksi. Kunnanvaltuusto valitsee keskuudestaan määrin, jonka tehtäviin kuuluu kunnanhallituksen päätösten valmistelu ja täytäntöönpano. Määriä avustavat useat viransijaiset, jotka voivat saada tiettyjä valtuutuksia.


title: Ranskan kunnat

text: Kunnanvaltuutettujen lukumäärä riippuu kunnan väkiluvusta, minimi kunnanvaltuutettujen lukumäärä on 9. Kunnanvaltuustojen kokoukset ovat julkisia, mutta vain kunnanvaltuutetut voivat esiintyä siellä.


title: Ranskan kunnat

text: Kunta on alueellinen yhteisö, oikeussubjekti, jolla on oma budjetti, joka koostuu valtion tulonsiirroista ja paikallisista veroista. Kunnan toimialaan kuuluvat paikallishallinnon kysymykset, kuten vesihuolto ja rakennusluvat. Valtion edustajana kunnassa määri on vastuussa siviilisäätyyn liittyvistä toimenpiteistä (syntymä, avioliitto, avioero, kuolema) ja määrillä on myös poliisin valtuudet.


title: Ranskan kunnat

text: Kunnanvaltuuston ja määrin päätökset voidaan kyseenalaistaa hallinto-oikeudessa.


title: Ranskan kunnat

text: Kolme suurinta kuntaa (Pariisi, Marseille ja Lyon) on jaettu pienempiin hallintoyksikköihin ("arrondissement municipal"), mutta niiden toimivalta on rajoitetumpaa, esim. niillä ei ole omaa budjettivaltaa.


title: Ranskan kunnat

text: Kuntien toimivaltuuksia säädellään Alueellisten yhteisöjen yleisellä lainsäädännöllä, "Code général des collectivités territoriales", lyhennetään "CGCT".


title: Ranskan kunnat

text: Ranskassa on noin 500 000 kunnanvaltuutettua, määrit mukaan lukien.


title: Gregor Foitek

text: Gregor Foitek (s. 27. maaliskuuta 1965 Zürich, Sveitsi) on entinen sveitsiläinen Formula 1 -kuljettaja. Hän osallistui urallaan 22 osakilpailuun, mutta ei saavuttanut niissä yhtään MM-pistettä.


title: Gregor Foitek

text: Foitek aloitti uransa F1:sissä vuonna 1989, jolloin hän ajoi EuroBrun- ja Rial-talleissa. Foitek kuitenkin karsiutui jokaisesta osallistumastaan kilpailusta.


title: Gregor Foitek

text: Kauden 1990 Foitek aloitti Brabhamilla, mutta siirtyi myöhemmin Onyxille. Kausi jäi myös Foitekin uran viimeiseksi ja hänen parhaaksi sijoitukseksi jäi Monacon GP:sta saavutettu seitsemäs sija.


title: Gregor Foitek

text: F1-uran jälkeen Foitek osallistui kahteen CART-sarjan kilpailuun, mutta keskeytti molemmissa.


title: Juanfernándezinkolibri

text: Juanfernándezinkolibri ("Sephanoides fernandensis") on äärimmäisen uhanalainen eteläamerikkalainen kolibri.


title: Juanfernándezinkolibri

text: Juanfernándezinkolibrikoiras kasvaa noin 12 cm pitkäksi. Sen vartalo ja pää ovat tiilenpunaiset, siivet ja otsa ovat mustat, hiukan metallinhohtoiset säihkyen spektroliitin tapaan. Naaras on aivan erinäköinen; niitä luultiin pitkään jopa eri lajeiksi. Naaras on pienempi, alle kymmensenttinen. Sen pää, selkä ja siivet ovat metallinhohtoisen sinivihreät, vatsapuolen höyhenpeite on kermanvalkea, vihreiden ja mustien pilkkujen kirjoma. Otsaläikkä on sähkönsininen.


title: Juanfernándezinkolibri

text: Juanfernándezinkolibreja elää vain Juan Fernándezin saarilla Chilen edustalla. Laji on äärimmäisen uhanalainen elinalueen kutistumisen takia. Yksilöitä arvellaan olevan jäljellä enää joitakin satoja.


title: Juanfernándezinkolibri

text: Vanhemmassa Birdlifen luettelossa kolibri on nimellä "Juanfernandesinkolibri".


title: Rytke

text: Rytke on lahtelainen yhtye joka perustettiin vuonna 1992. Yhtye osallistui rockin SM-kisoihin vuonna 1994 ja voitti sen.


title: Claiborne Pell Newport Bridge

text: Claiborne Pell Newport Bridge on riippusilta Rhode Islandin osavaltiossa, Yhdysvalloissa. Se ylittää Narragansettinlahden ja yhdistää Aquidneck saarella sijaitsevan Newportin kaupungin Conanicut Islandilla sijaitsevaan Jamestownin kaupunkiin. Silta on nelikaistainen ja Rhode Islandin ainoa tullisilta. Sillan kokonaispituus on 3,428 kilometriä. Sen pääpylväät yltävät 122 metrin korkeuteen. Silta rakennettiin vuosien 1966 ja 1969 välillä, ja se maksoi noin 55 miljoonaa sen aikaista Yhdysvaltain dollaria.


title: Luettelo Ranskan kunnista

text: Luettelo Ranskan kunnista on jaettu osiin departementeittain kuntien suuren määrän vuoksi:


title: Luettelo Ranskan kunnista

text: Merentakaiset departementit ("départements d'outre-mer" tai "DOM"):


title: Luettelo Ranskan kunnista

text: "Collectivités d'outre-mer" tai "COM":


title: Rhode Island (saari)

text: Rhode Island (tunnetaan myös nimellä Aquidneck Island) on 24 kilometriä pitkä ja 8 kilometriä leveä saari Narragansettinlahdessa, Rhode Islandin osavaltiossa, Yhdysvalloissa. Saaren pinta-ala on 97,9 neliökilometriä, ja vuoden 2000 väestölaskennassa sen asukasluku oli 60 870. Saarella sijaitsevat Newportin, Middletownin ja Portsmouthin kaupungit.


title: Rakkauden pallomeri

text: Rakkauden pallomeri on tenavatähti Johanna Virtasen sooloalbumi. Ennen tätä albumia hän on tehnyt oman vinyyli-singlen, jonka levytyksen hän sai palkinnoksi Turussa järjestetystä lastenlaulukilpailusta vuonna 1991. Näiden lisäksi hän on laulanut Tenavatähti 1992 -levyllä sekä kokoelmalevyllä Lapsen tähden.


title: Rakkauden pallomeri

text: Levy sisältää vanhoja iskelmiä sekä Virtaselle sävellettyä lastenmusiikkia. Useat levyn kappaleet on kuitenkin sovitettu discoversioiksi. Mittatilaustyönä tehdyistä kappaleista tunnetuimpia ovat Johannan namibialaisista sukujuurista kertova "Lapsi kahden maan" sekä mäkihyppääjä Toni Niemisen kunniaksi sävelletty "Oi, Toni Toni!" Levyn on julkaissut MTV-musiikki vuonna 1993.


title: Luettelo Ainin kunnista

text: Tämä on luettelo Ainin departementin kunnista Ranskassa. Departementissa on 419 kuntaa.


title: Kometes (Stheneloksen poika)

text: Kometes () oli kreikkalaisessa mytologiassa Stheneloksen poika ja Kylarabeen veli. Hänen isänsä, Argoksen kuninkaan, ollessa taistelemassa Troijan sodassa, hän itse pysytteli Argoksessa.


title: Kometes (Stheneloksen poika)

text: Kun kreikkalaiset olivat surmanneet Palamedeen, Nauplioksen pojan, petturina, Nauplios juoni kreikkalaisten vaimot pettämään miehiään. Niin Aigiale, Diomedeen puoliso, petti miestänsä Kometeen kanssa.


title: Puhkeamaton rengas

text: Puhkeamaton rengas on autossa tai muissa ajoneuvoissa käytettävä rengas, joka puhkeamisestaan huolimatta pysyy käyttökelpoisena.


title: Puhkeamaton rengas

text: Puhkeamattomat renkaat voidaan jakaa kolmeen ryhmään niissä käytetyn tekniikan perusteella.


title: Puhkeamaton rengas

text: Puhkeamattomia renkaita on käytetty ralliautoissa.. Puhkeamattomia renkaita käytetään myös panssaroiduissa autoissa, jotta renkaan puhkeaminen ei keskeyttäisi matkaa. Puhkeamaton rengas painaa noin 1-2 kiloa normaalia rengasta enemmän. Puhkeamattomat renkaat lisäävät polttoaineenkulutusta huomattavasti, josta johtuen niiden käyttö ei siviiliajoneuvoissa ole yleistä.


title: Joulu sädehtii

text: Joulu sädehtii on tenavatähti Ella Lahtisen sekä vuoden 1996 lasten laulukilpailu Karusellin voittajan Sara Lahtisen yhteinen joulualbumi.


title: Joulu sädehtii

text: Levy sisältää hengellisellä teemalla sanoitettuja joululauluja ja sen on tuottanut Prisma/Aika Oy vuonna 1995. Levyn kappaleisiin liittyen on kuvattu myös musiikkivideoita.


title: Joulu sädehtii

text: Vuonna 2013 levystä julkaistiin toivottu uusintapainos.